PICK capai sasaran 50% populasi dewasa lengkap vaksin Covid-19

Malaysia berada di landasan yang tepat untuk mencapai sasaran ditetapkan bagi Program Imunisasi Covid-19 Kebangsaan (PICK) apabila 50.2% atau 11,743,096 populasi dewasa negara ini telah melengkapkan dua dos suntikan vaksin Covid-19 setakat semalam.Jawatankuasa Khas Jaminan Akses Bekalan Vaksin Covid-19 (JKJAV) menerusi perkongsian infografik di Twitter rasminya hari ini memaklumkan sebanyak 75.3% atau 17,625,760 orang telah menerima dos pertama, menjadikan jumlah kumulatif pemberian vaksin Covid-19 menerusi PICK setakat semalam sebanyak 29,368,856 dos.“Hari ini, lebih 50% daripada populasi dewasa negara telah lengkap divaksinasi. Kita di landasan tepat bagi mencapai sasaran yang ditetapkan untuk PICK. Terima kasih dan tahniah kepada semua yang terlibat. Usaha gigih selama ini perlu diteruskan,” menurut hantaran itu.Menurut JKJAV, 54% daripada jumlah populasi keseluruhan negara mendapat dos pertama manakala 36% melengkapkan dua dos suntikan vaksin Covid-19.Sementara itu, vaksinasi harian mencatatkan peningkatan kepada 531,114 dos semalam berbanding 525,111 dos pada Selasa, dengan 188,474 adalah dos pertama manakala 342,640 adalah dos kedua.


Kita lihat siapa khianati rakyat, kata Annuar Musa menjelang undi Belanjawan 2021

Setiausaha Agung Barisan Nasional (BN) Annuar Musa menegaskan ahli Parlimen gabungan itu berpendirian menyokong Belanjawan 2021 mengambil kira pentingnya kepada rakyat.Katanya, BN tidak pernah menolak mana-mana pembentangan belanjawan meskipun sewaktu menjadi pembangkang.“Apa lagi jika penolakan bajet membawa ketidakstabilan negara, rakyat lah yang jadi mangsa.“Petang ini kita dapat lihat siapa khianati rakyat,” tulisnya di Twitter, hari ini.Undi Belanjawan 2021 yang dijangka berlangsung petang ini dilihat getir disebabkan majoriti tipis dimiliki kerajaan Perikatan Nasional (PN) pimpinan Muhyiddin Yassin.Semalam, Dr Mahathir Mohamad dalam satu kenyataan memberitahu kesemua empat ahli Parlimen Pejuang akan menolak pembentangan belanjawan dan menggesa Muhyiddin meletak jawatan jika beliau tidak memiliki sokongan majoriti.Ini berlaku ketika kerajaan menerima gesaan bertali arus daripada beberapa pihak yang meminta meminda peruntukan di dalam belanjawan tersebut.Ini termasuk bekas perdana menteri Najib Razak yang menggesa kerajaan membenarkan pengeluaran caruman secara “one-off” sebanyak RM10,000 daripada Kumpulan Wang Simpanan Nasional Pekerja (KWSP) dan lanjutan moratorium selama enam bulan.Bagaimanapun, Annuar berkata, beliau yakin syor yang diberikan oleh ahli Parlimen Pekan itu mendapat perhatian Menteri Kewangan Tengku Zafrul Aziz meskipun kedua-dua permintaan tersebut tiada di dalam pembentangan Belanjawan 2021.“Ia bersifat polisi sahaja.“Banyak big bosses yang riuh tapi kurang paham. Moratorium tak ada dalam bill yang dibentang untuk lulus.“Mana ada moratorium automatik,” tulisnya lagi sambil menambah penganugerahan moratorium adalah kuasa pihak bank.Katanya, kerajaan sekadar menggunakan kaedah tertentu untuk “arahkan” bank memberikan moratorium.“Pokoknya, di mana ada merit, kerajaan elok laksana.”


Gelombang haba ragut lebih 1,000 nyawa di Portugal

Gelombang haba yang melanda Portugal dianggarkan telah meragut 1,063 nyawa antara 7 hingga 18 Julai, menurut Kementerian Kesihatan negara itu.
Kadar kematian meningkat di tengah-tengah gelombang haba terburuk pernah melanda Portugal dengan suhu tertinggi mencecah 47 darjah Celsius pada Julai.
Menurut data dikeluarkan Institut Alam Sekitar ICNF pada Rabu, gelombang haba itu turut mencetuskan kebakaran hutan hingga memusnahkan 45,467 hektar tanah, hanya dalam tempoh 13 hari sahaja.
Dua anggota bomba dan seorang penduduk tempatan turut terkorban dalam kebakaran manakala lebih 135 lagi cedera.
Menteri Alam Sekitar Duarte Cordeiro memberitahu Parlimen bahawa negara itu juga berdepan "kemarau yang melampau" dan meminta rakyat supaya menjimatkan penggunaan air.


‘Bintang Tiga’ masuk kampung

Jepun mendarat di Kota Bharu, Kelantan pada 8 Disember 1941.Tentera Jepun bergerak, bertempur dan berbasikal ke Selatan untuk menawan Singapura.Dari satu mukim ke satu daerah, Jepun berjaya mengalahkan tentera Inggeris.Tentera Inggeris bersama askar upahan dari negara tanah jajahan seperti India dan Afrika cuba bertahan melawan Jepun.Tentera Inggeris meletupkan jambatan penghubung jalan sebagai taktik untuk melambatkan pergerakan tentera Jepun.Berjaya melambatkan tetapi gagal untuk mengalahkan Jepun.Hasilnya: Jepun mengambil lebih daripada satu bulan untuk berjaya mengalahkan kuasa kolonial Inggeris.Seluruh Tanah Melayu menjadi tanah jajahan Jepun pada 31 Januari 1942. Jepun sampai ke Kampung Tengah berbulan-bulan kemudian.Pusat pentadbiran Jepun untuk Negeri Sembilan pastilah di Seremban. Untuk Kampung Tengah di Kuala Pilah.Di Kampung Tengah, Sekolah Tengkek dijadikan pusat penempatan tentera Jepun untuk mengawal kawasan pedalaman. Sekolah Tengkek ini juga menjadi kepok padi Jepun.Cikgu Zaleha Sidek masih setia menjadi guru bersama guru besar Cikgu Bador.Kini Sekolah Tengkek di bawah pentadbiran Jabatan Pelajaran Jepun. Masuk tahun kedua di bawah kerajaan Jepun, Cikgu Zaleha sudah boleh mengajar bahasa Jepun kepada murid sekolah.Mengikut surah emak aku, dia belajar dan memahami bahasa Jepun dalam masa enam bulan.Emak aku belajar dengan tekun. Pada masa sama emak aku juga takut dengan tentera Jepun. Belajar dalam keadan takut.“Mak raso dalam enam bulan Mak belajar… baru dapek.” Pencerahan dari perawi sahih.Abah aku, Rais Manaf juga boleh bertutur dalam bahasa Jepun.Ini kerana abah aku direkut oleh Jepun untuk menjadi pengawal kepok padi dan bahan makanan yang terkumpul di Sekolah Tengkek.“Masa tu susah boto… Mak takut bila nampak askar Jopun tu… orang kampung lagi takut… makanan makin susah… padi tak jadi. Abah kau dah jadi pengawal Jopun…bukan ado gaji.”Emak aku juga pernah bercerita tentang satu penyakit yang melanda orang kampung di musim Jepun.Mengikut emak aku orang yang jatuh sakit kelihatan pucat, tembam dan sembab. Bila dicucuk peha atau lengan dengan jari, lekuk akan muncul.“Sakit apa ni mak?”“Beri-beri… sebab tak makan nasi ….kurang zat makanan .. ubat pun tak ado… masa itu demam kura pun banyak… ubat kuinin belum ada… yang ada bomoh menjampi air kelapa.”Bila emak aku bercerita aku hanya merakam untuk dijadikan ingatan. Aku tidak dapat merasa apa-apa keperitan dalam suasana perang.Aku cuba berkhayal melayari zaman Jepun yang dilalui oleh emak dan abah aku tapi gagal.Perit telinga mendengar perit lagi badan yang dilanda perang. Aku masih tidak dapat gambarkan bagaimana tentera Jepun itu merayau-rayau dalam kampung aku.Apakah ada tentera Jepun terkencing bawah pokok manggis depan rumah tok wan aku.Berapa ramai orang kampung yang pernah dipaksa oleh Jepun memanjat pokok kelapa, apabila Jepun haus dahaga?Aku tidak dapat juga menggambarkan basikal apa yang dinaiki oleh Jepun itu.Apakah basikal Jepun itu sama seperti basikal Raleigh milik keluarga kami? Satu-satunya basikal yang terus digunakan oleh emak dan abah dari Kampung Tengah hingga ke Sekolah Tapak.Hari ini bila aku melihat Sekolah Tengkek, aku cuba membayangkan rupa bentuk sekolah atas tanah yang beratap rumbia, berdinding papan dan berlantaikan simen.Dari ingatan aku depan pintu masuk ke sekolah ada pokok ciku. Pokok ini besar dan rendang. Pasti pokok ini ada sejak zaman Jepun.“Malam tu … entah pasal apa abah kau tak pergi berkawal.” Emak aku memulakan surah.“Nasib baik betul… malam itu lebih 10 orang Cina datang… hari dah malam… Jepun masa itu tak ada… semua balik ke Pilah.”“Cina apo datang Mak?” soal aku. “Cino Bintang Tiga.”“Bintang tiga ini apa mak?” Aku tak sabar nak tahu.“Chapiau dia ada gambar tiga bintang.”“Chapiau ni apa mak?”“Topi.. topi hijau tiga bucu .. tengah-tengah ada gambar tiga bintang merah.”Aku mendengar surah sahih Bintang Tiga ini dari mulut emak aku sendiri.Surah sahih ini ialah kisah satu malam bila kumpulan Cina Bintang Tiga sampai ke Sekolah Tengkek.“Cina ni ada bawak senapang…. kemudian Cina ni mengumpulkan orang kampung.. mana yang dekat sempat datang ke sekolah awal…. Yang jauh kena panggil datang. .. rumah kita jauh. Mak dan abah tak tahu hal. Malam tu, abah tak berkawal.”“Cino ini panggil orang kampung… nak bagi tahu orang kampung hal Jepun… nak mengajar orang kampung cara nak melawan askar Jepun.”Menurut Mak aku apabila pasukan Bintang Tiga ini sampai ke kawasan sekolah, seorang kepala Bintang Tiga ini memanggil Usop yang berkawal malam itu.Si Usop ini didudukkan atas kerusi dalam sekolah.Kerusi agak tinggi agar orang kampung semua nampak. Kemudian Cina Bintang Tiga mengikat Usop.“Ini cara nak mengikat Jepun… Cino tu mengajar orang kampung…Usop jadi contoh…. Usop jadi Jepun.” Emak aku meneruskan ceritanya.“Lepas mengikat Usop …Cino ni juga mencari Abas… tapi Abas tak ada di rumah… tak jumpa Abas… Abas ni agak kaya di Kampung Tengkek.”Emak menyambung cerita.“Cina dengan senapang masuk ke rumah mencari Abas… tak jumpa… tapi Abas bukan hilang… dia nampak semua yang berlaku. Rumah Abas tak jauh dari sekolah. Bila sahaja Abas terdengar Bintang Tinga sampai… dia lari dan terus memanjat pokok jambu batu di belakang rumah… dari puncak pokok ini dia menengok apa yang berlaku di Sekolah Tengkek.”“Pasal apa Cina nak cari Abas mak?” Aku makin tak sabar nak tahu apa seterusnya berlaku.Emak aku menggeleng kepala. Emak aku cuba mengingati apa yang dia dengar berlaku pada malam itu.“Kemudian ketua Bintang Tiga bagi tahu, kalau nak buka tali ikat Usop… kena bayar sekati emas.”Aku terperanjat bila emak aku sampai ke babak ini.Dengan pantas aku bertanya: “Bayar dengan emas…. pasal apa mak? Sapa ada emas banyak itu?”“Kakak Usop meraung.. manangis… malam tu juga.. sedara mara Usop mengumpul gelang tangan, gelang kaki, gelinyar, cincin, rantai, loket. Orang kampung mana yang ada sedekah juga. Semua takut… Bintang Tiga ni ada senapang.”Ketika ayat ini disampaikan oleh perawi Zaleha Sidek kepada Hishamuddin Rais, aku tidak faham siapa dan apa dia Bintang Tiga.Kenapa Cina ini ada senjata. Aku tidak tahu dari mana Cina ini datang.“Dari mana Cina ni datang.. dari Padang Lebar ke?”“Dari hulu hutan … bukan dari Padang Lebar… dari arah Guntur kampung sakai … dari Ulu Guntur..”“Tak cukup dengan emas, sedara Usop bawa seekor lembu jantan… bagi pada Cina Bintang Tiga…”Suara emak aku menjadi sayu bila surah ini sampai ke detik ini.Aku sendiri pun dapat merasakan betapa sedihnya sedara mara Usop pada malam itu.Dia hanya pengawal kepok padi Jepun. Usop orang kampung yang dipaksa oleh Jepun.Usop dijadikan orang tebusan oleh Bintang Tiga.“Syukurlaaa… Abah kau tak mengawal malam itu.” Emak aku menarik nafas panjang mengingatkan kembali babak ini.“Usop bebas laaa lepas tu?” Aku mahu emak aku menyambung cerita.“Tali pengikat Usop dibuka…bila dah dapat emas dan lembu.. kemudian semua orang kampung disuruh pulang.”Emak aku berhenti sebentar. Aku lihat linangan air mata, bila emak aku sampai ke babak ini.“Tiba-tiba ketua Bintang Tiga beri arahan… padi Jepun semua dibakar. Tiga empat orang Cina mula mencucuh api pada padi … Sekolah Tengkek dibakar pada malam tu.”Aku terperanjat bila sampai ke babak ini dan terus bertanya. “Buku dan meja mak kena bakar sekali?”“Buku habis… padi meletup-letup macam nak buat emping…. Bau padi terbakar sampai ke rumah kita… Nampak asap mencanak naik ke langit…tapi mak tak tahu apa yang terbakar…. nampak asap.”Sekolah emak aku terbakar ini menjadi detik sejarah yang hitam dalam ingatan dia.Ini kerana Sekolah Tengkek ini ada khutub khanah – ada banyak buku terkumpul ini, oleh guru besar sosok yang cintakan ilmu.“Lepas sekolah dibakar Cina tu bergerak menuju ke hutan… bila Cina dah tak ada, orang kampung datang keluar … gotong-royong ambil air di perigi ..padamkan api… dalam sejam orang kampung dengar bunyi tembakan. Mak agak lembu seekor tu kena tembak … ambil daging.”“Semua sekolah dibakar?”“Sebelah… orang kampung sempat padamkan yang lain. Esoknya mak nengok sekolah mak terbakar. Mak nangis….pagi tu bila mak sampai asap ada lagi.”Surah dan ayat-ayat zaman Jepun ini aku pungut di zaman Inggeris berkuasa kembali.Perawi sahih aku ialah emak aku sendiri yang sekolahnya dibakar Bintang Tiga.Kisah-kisah Jepun dan Bintang Tiga ini aku dengar ketika aku belum masuk sekolah.Dalam tahun 1958, emak aku pindah dari Sekolah Umum Kuala Klawang B ke Sekolah Umum Batu Serambai Ulu Klawang.Aku baru masuk darjah dua. Ketika itu guru besar ialah Cikgu Harith.Sekolah papan bertiang dan bertangga batu ini tidak ada bilik.Bilik darjah dipisahkan oleh skrin yang boleh dialih-alih untuk dijadikan bilik.Ada sebuah almari yang juga dijadikan tembok bilik. Almari berkunci ini berhampiran meja guru besar. Almari ini penuh dengan buku cerita.Emak aku yang tinggal dalam berek sekolah diberi kunci sekolah, termasuk kunci almari buku ini.Aku mengambil kesempatan.Setiap hari cuti sekolah aku dengan abang aku, Anuar akan masuk ke sekolah dan membuka almari buku ini.Kami akan membaca buku. Kemudian kami berborak bertukar cerita. Abang aku baca buku lain daripada apa yang aku baca.Dengan cara ini kami cepat dapat tahu buku mana yang seronok dan wajib dibaca.Di Sekolah Umum Batu Serambai ini aku dapat membaca buku “Nyawa Di Hujung Pedang” yang ditulis Ahmad Murad Nasaruddin.Buku ini dicetak lepas Jepun kalah pada tahun 1946. Masa aku membaca buku ini, aku berada dalam darjah tiga.Satu lagi buku yang amat menarik untuk aku ialah “Leftnan Nor Pahlawan Gerila” tulisan Aziz Zakaria (1959).Untuk pertama kalinya aku berkenalan dengan perkataan gerila. Dalam darjah tiga aku tak tahu pun apa makna perkataan gerila ini.Yang menarik aku ialah kumpulan Force 136 melawan Jepun.Kisah Leftanan Nor dengan payung terjun ini menjadikan aku berangan-angan untuk mencuba memakai payung terjun.Akhirnya aku berjaya mencuba.Aku terjun memakai kain sarung dari pokok kelepong tepi sungai.Aku terjun menjunam masuk ke dalam sungai di tepi surau Lebai Johari di Kampung Batu Serambai.Kemudian aku dengar filem “Sarjan Hassan” dengan P Ramlee sebagi hero.Filem ini keluar pada tahun 1958. Tapi aku tidak dapat melihat filem ini kerana Panggung Ruby Theater di pekan kampung aku Kuala Klawang tidak menayangkan filem keluaran Shaw Brothers.Panggung Ruby di Kuala Klawang hanya menayangkan filem Melayu terbitan Cathay Keris.Aku hanya mendengar dan membaca nama Sarjan Hasan, nama P Ramlee dan nama Salleh Kamil melalui akhbar Utusan Melayu.Pada tahun 1965 baru aku dapat menonton Sarjan Hasan apabila sebuah panggung kayu dibuka di pekan kecil Petaling.Buku cerita zaman Jepun yang aku baca ini mengsahihkan lagi surah-surah yang aku dengar dari emak aku.Cerita Sarjan Hasan ini memberikan aku gambaran tentang keganasan tentera Jepun.Omar Rojek yang menjadi kepala Kempetai Jepun membawa watak Jepun yang menakutkan.Kini giliran aku pula membongkar dan merakamkan kembali apa yang berlaku kepada keluarga aku – satu keluarga Melayu di sebuah kampung pedalaman.


Kenyataan peribadi pemimpin parti tidak gambar pendirian BN, kata Zahid

Kenyataan mana-mana pemimpin utama daripada parti komponen Barisan Nasional (BN) tidak menggambarkan pendirian rasmi gabungan itu terutamanya dalam menghadapi  Pilihan Raya Negeri (PRN) tidak lama lagi.
Pengerusi BN Ahmad Zahid Hamidi berkata dalam situasi genting terutamanya menjelang PRN di enam negeri, sebarang kenyataan yang dikeluarkan oleh pemimpin parti komponen yang bertentangan dengan prinsip BN adalah tidak dialu-alukan.
Beliau yang juga Timbalan Perdana Menteri berkata BN tidak pernah mengendors mana-mana kenyataan  bersifat pandangan peribadi yang dikeluarkan sama ada oleh pemimpin MIC, MCA atau Parti Bersatu Rakyat Sabah (PBRS).
“Kita tidak melayan pendapat individu, kerana kenyataan yang dikeluarkan (yang bertentangan dengan pendirian rasmi BN) sekadar akan memberi persepsi bahawa kita tidak mempunyai semangat kebersamaan.
“Kerjasama kita BN dengan PH kini di tahap terbaik, jadi jangan kita layan pendapat individu, malah saya ucap terima kasih pada MIC, MCA,  PBRS yang sentiasa mendukung BN untuk hadapi PRN ini,” katanya dalam sidang media selepas merasmikan Persidangan Pertubuhan Akademi Kebangsaan Biro Siasatan Persekutuan (FBINAA) Bahagian Asia Pasifik ke-23 di Kuala Lumpur hari ini.
Zahid berkata demikian sebagai menjawab pertanyaan media mengenai kenyataan Setiausaha Agung Pemuda MCA Daniel Wa semalam, yang menyarankan MCA tidak meletakkan calon dalam PRN akan datang, serta tidak membantu calon-calon yang akan bertanding.
Ia difahamkan sebagai tanda bantahan kepada kenyataan Ahli Majlis Tertinggi (MT) UMNO, Datuk Lokman Adam yang melabel MCA dan MIC sebagai “biawak hidup”.
Enam negeri yang akan berhadapan dengan PRN adalah Selangor, Pulau Pinang, Negeri Sembilan, Kedah, Kelantan dan Terengganu.
Setakat ini, DUN Kelantan dan Selangor sudah dibubarkan masing-masing pada Khamis dan Jumaat lepas manakala DUN Kedah dijadual dibubar pada Rabu ini.


Dewan perniagaan Melayu kecam gesaan pengeluaran KWSP bagi meraih markah politik

Dewan Perniagaan Melayu Malaysia (DPMM) turut menyertai suara kebimbangan berhubung kempen beberapa ahli politik diketuai Najib Razak yang menekan kerajaan untuk membenarkan orang ramai mengeluarkan simpanan Kumpulan Wang Simpanan Pekerja (KWSP), beberapa hari selepas agensi dana persaraan itu memberi amaran orang Melayu merupakan majoriti yang bakal berdepan krisis kewangan ketika bersara.Badan yang menjadi pelobi utama bagi melindungi kepentingan perniagaan Melayu dalam negara itu berkata sebarang pengeluaran lanjutan dari KWSP bukan sahaja tidak realistik bahkan “eksploitasi terhadap kesengsaraan orang ramai demi meraih markah politik yang jelek.”“Setelah dua kali program i-Citra KWSP dilaksanakan dengan membenarkan pengeluaran wang simpanan Akaun 1 dan Akaun 2 pencarum sebelum tarikh persaraan, Dewan Melayu menyeru kerajaan pimpinan YAB perdana menteri agar tidak meneruskan i-Citra buat kali yang ketiga kononnya bagi meringankan beban mangsa banjir baru-baru ini, atau menangani musibah Covid-19 dengan jangkitan varian baru,” kata DPMM dalam sebuah kenyataan hari ini.Kerajaan memperkenalkan pelbagai skim pengeluaran KWSP termasuk i-Lestari, i-Sinar dan i-Citra bagi mendepani impak kewangan susulan pelaksanaan beberapa peringkat perintah kawalan pergerakan (PKP) bagi membendung pandemik Covid-19.Namun, bulan lalu KWSP berkata skim-skim tersebut menyebabkan pengeluaran sebanyak RM101 bilion melibatkan 6.1 juta pencarum, ia menyebabkan ramai yang kini hanya mempunyai simpanan kurang dari RM10,000, sementara 3.6 juta pencarum lain kini hanya mempunyai simpanan yang kurang dari RM1,000.Kenyataan yang jarang dikeluarkan KWSP itu juga turut memberikan amaran mengenai penyusutan dana ketika Najib dan ahli politik yang bersekutu dengannya menggesa dan menekan kerajaan supaya kerajaan membenarkan pencarum mengeluarkan simpanan mereka.Perdana Menteri Ismail Sabri Yaakob juga turut enggan melayan gesaan itu, menyebabkan Najib mengalihkan serangan terhadap Menteri Kewangan Tengku Zafrul Aziz.“Usahlah dengar nasihat menteri kewangan ketinggalan zaman PN, dengarlah rintihan rakyat” kata Najib merujuk kerajaan Perikatan Nasional (PN).Data KWSP menunjukkan majoriti mereka yang membuat pengeluaran KWSP adalah Bumiputera.“Hasilnya, 4.4 juta atau 54% ahli bumiputera kini mempunyai kurang daripada RM10,000, dan dua juta atau 25% mempunyai kurang daripada RM1,000,” kata KWSP.DPMM turut berkata krisis kemiskinan pada usia persaraan yang didepani rakyat Malaysia adalah satu perkara yang serius dan jauh lebih besar daripada krisis bencana alam.Ia berkata dua pengeluaran melalui skim i-Citra tidak berjaya menangani kesukaran kewangan rakyat, bahkan menyebabkan mereka lebih menderita. “Membenarkan pengeluaran juga tidak akan membantu golongan Bumiputera kerana walaupun dari segi bilangan mereka adalah kumpulan pencarum terbesar KWSP, tetapi dari segi nilai tabungan, mereka bukanlah sasaran kumpulan yang dapat dibantu dengan i-Citra 3.0.”Katanya, wujud kaedah lain untuk membantu orang ramai dalam mendepani krisis kewangan akibat Covid-19 dan banjir yang melanda negara baru-baru ini.Ia termasuk pinjaman tanpa faedah dan moratorium yang diumumkan kerajaan di mana pelaksanaannya boleh dipermudahkan lagi.


Lelaki kelahiran Sabah, gadis berjaya dapat kerakyatan Malaysia

Proses undang-undang yang dijalani seorang lelaki kelahiran Sabah dan seorang gadis berusia 16 tahun untuk mendapatkan kerakyatan negara ini berakhir dengan kemenangan apabila mahkamah mengiktiraf kedua-dua mereka sebagai warganegara Malaysia.
Keputusan itu dibacakan oleh panel tiga hakim Mahkamah Persekutuan yang menolak permohonan kerajaan yang mahu meneruskan proses rayuan bagi menghalang kedua-dua mereka daripada menerima kerakyatan Malaysia.
Berhubung kes lelaki kelahiran Sabah, Wong Kueng Hui, panel diketuai Ketua Hakim Sabah dan Sarawak Abang Iskandar Abang Hashim mendapati permohonan rayuan oleh ketua pengarah Jabatan Pendaftaran Negara (JPN), Kementerian Dalam Negeri dan kerajaan Malaysia tidak memenuhi kriteria di bawah Seksyen 96 Akta Mahkamah Kehakiman 1964.
Abang Iskandar, yang bersidang bersama hakim Mahkamah Persekutuan Rhodzariah Bujang dan Mohamad Zabidin Mohd Diah, berkata walaupun rayuan dibenarkan, peluang untuk rayuan tersebut berjaya adalah kecil dari segi merit.
Wong yang dilahirkan pada 1995 di Hospital Keningau, Sabah oleh ibu dipercayai warga asing sementara bapanya adalah anak Sarawak.
Bapa Wong meninggal dunia ketika dia berumur 10 tahun, dan ibunya meninggal dunia tujuh tahun kemudian.
Dalam permohonan semakan kehakimannya, Wong berkata dia tidak mempunyai sebarang dokumen mengenai pengenalan ibunya kecuali mengetahui ibunya berketurunan Indonesia.
Dia turut mendapatkan maklumat dari kedutaan Indonesia di Kuala Lumpur, namun tiada rekod ibunya yang didaftarkan sebagai warga Indonesia.
Dia juga menyemak dengan kedutaan Filipina di Kuala Lumpur namun Wong turut gagal menemui rekod ibunya sebagai warga negara itu.
Wong, 27, berjaya mendapatkan kewarganegaraan di Mahkamah Tinggi pada 2019 selepas mahkamah memutuskan bahawa dia adakah individu tanpa kerakyatan.
Mahkamah Rayuan juga turut mengekalkan penghakiman Mahkamah Tinggi itu dengan keputusan majoriti, menyebabkan ketua pengarah JPN, menteri dalam negeri dan kerajaan memfailkan rayuan di Mahkamah Persekutuan.
Dalam pada itu, panel hakim yang sama turut menolak permohonan serupa oleh ketua setiausaha Kementerian Dalam Negeri, ketua pengarah JPN dan kerajaan untuk meneruskan rayuan dalam kes seorang gadis berusia 16 tahun yang dilahirkan di Perak di mana bapanya adalah warga Malaysia sementara ibunya, seorang warga Filipina.
Sebelum ini, permohonannya untuk mendapatkan kewarganegaraan ditolak kerana dianggap sebagai anak tidak sah taraf kerana perkahwinan ibu bapanya didaftarkan selepas kelahirannya.
Bapa gadis itu kemudiannya memperoleh pengisytiharan sah taraf dari Mahkamah Tinggi pada 2018 untuk mengisytiharkan anak perempuannya sebagai anak yang sah hasil hubungannya dengan isteri.
Kedua-dua Mahkamah Tinggi dan Mahkamah Rayuan memutuskan untuk memihak kepadanya dalam permohonannya mendapatkan kerakyatan warganegara Malaysia untuk gadis itu.
Sementara itu, Azimah Hamzah, wanita berusia 35 tahun yang dilahirkan kepada pasangan Islam dari Kemboja di kem pelarian Cherating, Pahang, berjaya mendapatkan kebenaran merayu di Mahkamah Persekutuan untuk diberikan kerakyatan Malaysia, berikutan percubaannya gagal di Mahkamah Tinggi dan Mahkamah Rayuan.
Azimah, yang berhujah bahawa dia adalah individu tanpa kerakyatan yang telah menetap di Malaysia, memohon kerakyatan automatik di bawah Perkara 14 (1) (b) Perlembagaan Persekutuan.
Azimah mendakwa kedua ibu bapanya dan empat adik-beradiknya yang lain telah mendapat kewarganegaraan Malaysia.
Abang Iskandar memberi kebenaran kepada Azimah untuk merayu mengenai satu persoalan undang-undang sama ada anak yang dilahirkan daripada ibu bapa pelarian yang telah memperoleh kewarganegaraan Malaysia layak untuk didaftarkan sebagai warganegara Malaysia seperti yang diperuntukkan di bawah Bahagian II Jadual Kedua Perlembagaan Persekutuan.
Panel hakim mendengar ketiga-tiga rayuan secara berasingan secara dalam talian hari ini.
Pasukan peguam diketuai Haijan Omar mewakili Wong manakala peguam Annou Xavier dan Larissa Ann Louis mewakili gadis remaja itu dan satu pasukan peguam diketuai Gopal Sri Ram bertindak mewakili Azimah.
Peguam kanan persekutuan Liew Horng Bin mewakili kerajaan dalam kes Wong dan gadis itu, manakala peguam kanan persekutuan Nik Mohd Noor Nik Kar mewakili kerajaan dalam kes Azimah.


Sukar bagi Sabah untuk ikut jejak Sarawak, kata penganalisis

Sabah mungkin berdepan kesukaran untuk mewujudkan blok yang terdiri daripada parti politik tempatan tanpa campur tangan dari semenanjung, kata beberapa penganalisis.
Mereka berkata, walaupun slogan "Sabah untuk Sabahan" sudah lama dilaungkan di negeri itu, pengaruh Umno dilihat masih kukuh dan sukar untuk mana-mana parti politik membentuk kerajaan tanpa kerjasama parti Melayu itu.
Pilihan Raya Negeri (PRN) Sabah yang berlangsung pada September 2020 menyaksikan gabungan Barisan Nasional (BN) bersama Perikatan Nasional (PN) berjaya memperoleh 38 kerusi Dewan Undangan Negeri (DUN), melepasi majoriti mudah untuk membentuk kerajaan negeri.
Daripada jumlah itu, Umno memiliki 14 kerusi diikuti Bersatu (11), STAR (enam) manakala PBS meraih tujuh kerusi.
Hajiji Noor kemudiannya dilantik sebagai ketua menteri sebelum mengasas dan menjadi pengerusi Gabungan Rakyat Sabah (GRS) apabila entiti politik baru Sabah itu didaftarkan secara rasmi pada Mac 2022.
Bagaimanapun, Pilihan Raya Umum ke-15 (PRU15) yang diadakan baru-baru ini menyaksikan GRS mengambil pendirian sama seperti Gabungan Parti Sarawak (GPS) untuk memberi sokongan kepada Pakatan Harapan (PH) bagi membentuk kerajaan persekutuan disertai oleh BN.
Kemudian Hajiji berpandangan supaya parti dari Sabah dan Sarawak perlu dijadikan sebagai satu blok yang terdiri parti tempatan bagi mewakili rakyat Borneo.
Bagaimanapun, penganalisis politik dari Institut Hal Ehwal Antarabangsa Singapura Oh Ei Sun, berkata mungkin sukar untuk Sabah mengikut jejak Sarawak memandangkan pengaruh parti politik dari Semenanjung di negeri itu masih lagi kuat.
"Apabila Umno dan Bersatu masih bekerjasama, manakala pengaruh PAS pula semakin bertambah di Sabah, agak sukar untuk merealisasikan hasrat ini dalam masa terdekat.
"Justeru, situasinya hampir mustahil untuk Sabah ditadbir oleh parti tempatan pada masa hadapan," katanya kepada MalaysiaNow.
Kemelut politik
Baru-baru ini tercetus lagi kemelut politik di Sabah apabila Pengerusi BN Sabah Bung Moktar Radin umum menarik sokongan terhadap pimpinan Hajiji apabila mendakwa beliau melanggar perjanjian kerjasama antara gabungannya dan GRS.
Ekoran pengumuman itu, ramai menjangkakan Presiden Warisan Shafie Apdal atau Bung Moktar bakal mengambil alih sebagai ketua menteri akan tetapi tidak berjaya kerana gagal mendapatkan sokongan majoriti ahli Dewan Undangan Negeri (Adun).
Menurut Oh, kemelut politik ini dijangka tidak akan memberi impak signifikan dalam meruntuhkan kerajaan pimpinan Anwar Ibrahim, namun, GRS masih dianggap relevan memandangkan enam kerusi Parlimen yang dimilikinya masih dianggap berharga.
"Sudah tentu dalam suasana politik yang bergolak ini, setiap kerusi adalah penting untuk Anwar kekal sebagai perdana menteri.
"Tidak pasti sekiranya Muhyiddin Yassin akan terima kembali Hajiji atau rakan Parlimennya (yang mengubah kesetiaan), tetapi setiap kerusi yang diperoleh juga penting untuk beliau menjatuhkan Anwar.
"Oleh itu, Hajiji tetap boleh membentuk atau mengambil alih parti politik sedia ada untuk kekal relevan dengan mengambil kira ketetapan Akta Anti Lompat Parti," katanya.
Sementara itu, James Chin dari University of Tasmania Australia menyifatkan kemelut politik di Sabah sebagai perkara biasa dengan orang ramai berpandangan bahawa negeri itu ibarat "Wild West" untuk politik di Malaysia.
Terdahulu, kemelut politik di Sabah turut berlaku pada Mei 2018 apabila Shafie dilantik sebagai ketua menteri selepas Musa Aman hilang sokongan majoriti Adun.
Kemudian, situasi sama berlaku pada 2020 apabila Musa pula mendakwa berjaya meraih sokongan untuk menjadi ketua menteri namun Shafie mengumumkan pembubaran DUN Sabah pada Julai tahun itu bagi membolehkan PRN berlangsung pada September.
Ditanya sekiranya perbuatan sama yang dilihat berlaku pada minggu lalu akan menimbulkan kemarahan rakyat, Chin berkata pandangan "orang kecil" ibarat tidak dipandang ahli politik di negara ini.
"Apa-apa boleh jadi, justeru rakyat tidak begitu meletakkan harapan.
"Malah, khabar angin untuk menggantikan Hajiji bukan perkara baru dan wujud sebelum PRU15.”


Dalam indeks kebebasan negara Islam, Malaysia berada di tengah

Dalam senarai menunjukkan bagaimana negara majoriti Islam menguruskan kebebasan individu, Malaysia berada di tengah, akan tetapi hampir menyertai negara lain kerana tidak mencapai purata dunia, menurut kajian tentang kebebasan di dunia Islam dilakukan sebuah institusi berpangkalan di Washington.Kajian dikeluarkan bulan lepas oleh institusi yang melakukan kajian tentang isu berkaitan polisi, The Cato Institute turut mendapati lebih 1.8 bilion daripada 1.9 bilion orang Islam dunia, tinggal di negara yang mana kebebasan individu berada di bawah purata dunia.Kajian itu melihat kepada beberapa kategori kebebasan individu – perundangan, jaminan dan keselamatan, kebebasan bergerak, beragama, berpersatuan, berhimpun dan masyarakat sivil, bersuara dan maklumat.Ia diukur oleh Indeks Kebebasan Manusia, yang dianggap sebagai indeks kebebasan paling komprehensif setakat ini dan melakukan kajian meliputi 162 negara.Dalam salah satu senarai untuk mengukur kebebasan lebih kurang 40 negara majoriti Islam, Malaysia mendapat 5.70, di atas Brunei (4.76) akan tetapi jauh di belakang Indonesia (6.38) , yang merupakan antara negara terbaik dalam memberikan kebebasan individu.Bagaimanapun, seperti hampir kesemua negara, ketiga-tiga negara majoriti Islam di Asia Tenggara ini berada di kedudukan di bawah purata dunia untuk kebebasan individu (6.98).Menurut kajian itu, hanya empat negara majoriti Islam – dua di Eropah, satu di Afrika dan satu bekas negara Kesatuan Soviet – berada di kedudukan di atas purata dunia bagi kebebasan individu.Menjadikan mereka negara majoriti Islam paling menghormati kebebasan individu. Negara-negara itu adalah Bosnia dan Herzegovina, Albania, Burkina Faso dan Kyrgyzstan.Kebebasan bersuaraHampir separuh daripada negara-negara Islam mendapat markah 7.00, purata dunia untuk kebebasan bersuara adalah 7.75. Malaysia adalah antara negara yang mendapat marah di bawah 7.00, berada di bawah negara Timur Tengah seperti Qatar dan Kuwait dan di bawah Indonesia yang mendapat 7.52.Bosnia masih di tangga teratas dalam kategori ini, diikuti dengan Albania, Lebanon, Senegal, Nigeria dan Tunisia, kesemuanya mendapat markah melebihi 8.Malaysia juga berada di belakang Iran dan Pakistan bagi kategori kebebasan beragama, menyertai negara majoriti Islam yang dikatakan mempunyai rekod terburuk dalam kebebasan beragama, dengan Arab Saudi berada di tangga terbawah.Kajian ini mendefinasikan kebebasan beragama sebagai bebas untuk menubuhkan dan mengoperasikan badan keagamaan, bebas daripada sekatan undang-undang dan peraturan, termasuk bebas daripada gangguan dan permusuhan.Dari segi kebebasan wanita, Malaysia mendapat markah 5 daripada 10, sementara negara Islam lain seperti UAE, Iran, Qatar, Mesir dan Arab Saudi berada di belakang dengan markah 2.Kazakhstan mendapat markah penuh 10, sementara negara Asia Tengah dan Eropah seperti Kyrgyzstan, Azerbaijan, Bosnia dan Albania turut mendapat markah tinggi.Turki turut mendapat markah tinggi 9, walapun kajian itu mengatakan negara itu antara terburuk dalam kebebasan individu.PerundanganWalaupun mendapat markah rendah dalam pelbagai kategori, dari segi perundangan, The Cato Institute mendapati Malaysia adalah antara yang terbaik.Malaysia menyertai Jordan, Bosnia dan Herzegovina dan Albania mendapat markah di atas purata dunia dalam perundangan.Dalam laporan mereka, kajian juga cuba melihat sama ada tahap kebebasan di negara Islam mempunyai kaitan dengan amalan demokrasi di negara mereka.Menurut kajian itu, di peringkat global, sesebuah negara semakin bebas apabila ia lebih demokratik, akan tetapi penglibatan politik Islam dalam demokrasi bermakna kaitan itu tidak relevan dalam dunia Islam.“Salah satu penjelasan ialah demokrasi di dunia Islam, terutamanya dengan penglibatan parti politik Islamis, cenderung menggunakan pendekatan tidak liberal dalam hak asasi manusia dan kebebasan seperti yang didefinasikan secara universal, mungkin dibendung persetujuan popular,” kata institut itu.Mereka memberikan contoh Turki walaupun mempunyai sistem yang demokratik, tetapi lebih buruk dari negara autokratik seperti Krgyzstan, Kazakhstan, Jordan dan Burkina Faso dalam kebebasan individu.


Tiada perubahan dasar luar melibatkan Israel dalam penganjuran Piala Dunia B-20, kata Jokowi

Presiden Indonesia Joko Widodo berkata penyertaan Israel dalam kejohanan Piala Dunia Bawah 20 tahun yang bakal dianjurkan negara itu sebagai tuan rumah tidak akan mengubah dasar luar republik tersebut, sambil menekankan di tengah-tengah bantahan tempatan bahawa sukan dan politik tidak harus dicampuradukkan.
Joko Widodo atau lebih dikenali sebagai Jokowi mengesahkan beliau telah menghantar Erick Thohir, seorang menteri Kabinet dan bekas pengerusi Inter Milan yang mengetuai Persatuan Sepakbola Seluruh Indonesia (PSSI), untuk berbincang dengan badan induk dunia bola sepak dunia, Fifa selepas undian untuk kejohanan itu bulan depan dibatalkan ekoran penentangan terhadap penyertaan Israel.
Jokowi, menyatakan sokongan Indonesia terhadap Palestin dan penyelesaian dua negara sambil berkata kelayakan Israel menyertai kejohanan itu telah diperoleh lama selepas republik itu memenangi hak penganjuran sebagai tuan rumah.
“Saya dengan ini memberi jaminan penyertaan Israel tidak ada kena mengena dengan konsistensi kedudukan dasar luar kita terhadap Palestin, kerana sokongan kita terhadap Palestin sentiasa kuat dan kukuh,” katanya dalam ucapan yang disiarkan secara langsung.
"Jangan campur urusan sukan dan politik."
Indonesia tidak mempunyai hubungan diplomatik rasmi dengan Israel dan penunjuk perasaan baru-baru ini mengadakan perarakan menuntut Israel dihalang daripada menyertai kejohanan membabitkan 24 pasukan bermula 20 Mei hingga 11 Jun depan.
Penduduk Indonesia kebanyakannya beragama Islam dan kebanyakannya mengamalkan Islam yang sederhana, walaupun peningkatan dalam konservatisme agama telah menyelinap ke dalam politik sejak beberapa tahun kebelakangan ini.
Undian dibatalkan
PSSI pada Ahad berkata undian untuk kejohanan itu minggu ini telah dibatalkan selepas gabenor Bali yang sebahagian besarnya beragama Hindu enggan menjadi tuan rumah kepada pasukan Israel.
Gabenor Wayan Koster menggesa Kementerian Belia dan Sukan untuk "mengguna pakai dasar melarang pasukan Israel daripada bertanding di Bali", lapor media, memetik surat daripada Koster.
Reuters cuba mendapatkan maklum balas daripada Pejabat Koster namun tidak berjaya.
Gabenor memberitahu media pada Isnin bahawa beliau mengikuti "pendirian kerajaan".
Dalam pada itu, Persatuan Bola Sepak Israel juga cuba dihubungi untuk mendapatkan reaksi tersebut.
Jurucakap Fifa berkata pemeriksaan venue kejohanan telah selesai tetapi tidak mengulas mengenai mesyuarat pengerusi PSSI atau bila undian boleh diadakan.
Jokowi tidak menyebut pada Selasa tentang apa yang akan dicadangkan oleh Erick kepada Fifa.
Di laman Instagramnya, Erick berkata isu itu "bukan perkara mudah".
Pembatalan undian itu menimbulkan kebimbangan selepas republik itu mungkin kehilangan hak penganjurannya dan menjerumuskan bola sepak Indonesia ke dalam pengasingan semula selepas ia digantung daripada Fifa selama setahun sehingga Mei 2016 kerana campur tangan kerajaan.
Indonesia juga cuba membina semula reputasinya selepas rempuhan di sebuah stadium di Jawa Timur tahun lalu menyebabkan kematian 135 penonton, ramai penonton bersesak-sesak-sesak ketika mereka melarikan diri untuk keluar selepas polis melepaskan gas pemedih mata ke arah orang ramai.
Muhadjir Effendy, pemangku menteri sukan, pada Selasa berkata jalan penyelesaian mesti diambil dan penganjuran kejohanan itu penting untuk bola sepak Indonesia.
“Masih ada kemungkinan,” katanya.
"Fifa sangat menghargai, memahami apa yang berlaku di Indonesia."


Bicara pekak dan bisu

Sukar untuk dijelaskan apakah yang terjadi kepada Ketua Kerajaan Republik Hujung Meneni.Dia bingkas pagi, kehilangan deria pendengaran; sekaligus hilang keupayaan untuk berbicara.Seakan-akan kotak suaranya pecah, larut dan tertelan langsung masuk dalam usus dan kemudian pergi bersama-sama najis yang diteran keluarkan.Ia berlalu sebagai tahi dalam lubang jamban.Apabila doktor dan pengarah kesihatan tiba di mahligai dan memeriksa ketua kerajaan, mereka membuat satu kesimpulan, ketua negara itu sudah menjadi pekak dan bisu.Sama sekali tidak boleh lagi mendengar dan tidak boleh pula berbicara.Beberapa menteri yang menjadi penyokong kuat ketua kerajaan dengan rasa cemas merayu, seraya menangis; agar tidak meletakkan jawatan.Ini kerana kerajaan yang dipimpin oleh ketua kerajaan itu memiliki kelebihan yang sangat tipis di Kongres.Ketua kerajaan hanya mengatasi dengan satu undi.Maka, satu rencana dibuat dengan tergesa-gesa iaitu Speaker Kongres digantikan, masa perbahasan di badan penggubalan undang-undang dipendekkan, dan kemunculan ketua kerajaan dihadkan secara rakaman.Usaha menutup apa yang berlaku itu menjadi lebih lebat dan hebat apabila seorang menteri kanan mencadangkan seorang lelaki yang dapat menyerupai ketua kerajaan berpura-pura.Aktor itu diminta menyamar sebagai ketua kerajaan, bercakap sepertinya, berjalan sepertinya, dan tampak sembap sepertinya juga.Pada mula, pengarah kesihatan enggan bekerjasama, namun, beliau juga tidak lagi membantah kerana ketua kerajaan yang pekak dan bisu kelihatan terlalu biasa dan lumrah buatnya.Justeru, pengarah kesihatan juga ikut sama dalam kerja bodoh itu.Menteri kanan berjaya memadamkan rasa bimbang ketua kerajaan, dan memujuknya agar tidak meletakkan jawatan.Semua bisa diatur, kata menteri kanan dan seharusnya tidak apa-apa perlu digusarkan.Sebuah badan yang berjasa ditubuhkan secara rahsia untuk melakukan kerja perang saraf demi menutup kelemahan kerajaan, menggempur suara pembangkang dan mengupah khidmat sekumpulan seniman untuk meneruskan lakon sandiwara ini.Bajet yang diperlukan adalah untuk para pengarang mengubah dan menetapkan satu naratif yang benar sesungguhnya benar dan tidak lain tidak bukan melainkan benar mengenai ketua kerajaan yang pekak dan bisu itu.Aktor itu diminta menyamar sebagai ketua kerajaan, bercakap sepertinya, berjalan sepertinya, dan tampak sembap sepertinya juga.Bajet itu juga adalah untuk membiayai bukan seorang tetapi beberapa orang pelakon menyerupai ketua kerajaan.Dana besar diperlukan misalnya untuk menggemukkan pelakon sesuai supaya kelihatan persis umpama ketua kerajaan yang saban hari tampak boyak.Biaya badan berjasa itu juga untuk mengupah juru solek yang akan sentiasa ada untuk menyiapkan pelakon-pelakon tersebut.Badan berjasa itu juga berperanan merakam aneka video dan filem pendek berupa pelbagai perutusan khas.Ini bagi mengelakkan rahsia yang ketua kerajaan sudah menjadi pekak dan bisu dari diketahui orang awam.Projek badan rahsia yang berjasa itu diberi nama kod nama Cendana.Doktor memanggil beberapa pakar untuk memeriksa keadaan kesihatan ketua kerajaan.Salah seorang pakar kosmetik percaya, deria pendengaran ketua kerajaan terjejas sementara ekoran kanser buah zakar.Menteri agama menyarankan agar badan berjasa membayar seribu anak-anak tahfiz untuk membaca ayat suci al-Quran untuk buah zakar kiri; dan seribu lagi berzikir untuk buah zakar kanan.Ini adalah untuk memastikan kesihatan ketua kerajaan kembali pulih dan doa amat penting untuk membaiki keadaan.Untuk seketika, berkat lakonan cemerlang; tidak ada siapa pun menyedari ketua kerajaan sudah menjadi pekak dan bisu. Kehadiran beliau di Kongres juga sangat singkat, dan dia tidak membuka mulut sama sekali.Pada banyak keadaan, pelakon-pelakon berbayar itulah ketua kerajaan.Pendek kata, wartawan dan pengamal media juga tidak mengesani sebarang keanehan pada ketua kerajaan.Ini kerana jika ketua kerajaan itu tidak bisu atau pekak sekalipun, dia memang pun seperti pekak dan bisu.Lama kelamaan ketua kerajaan yang pekak dan bisu itu akhirnya benar-benar menjadi pekak dan bisu. Yakni pekak dan bisu batini.Ia tidak lagi mendengar keluhan rakyat dan orang biasa.Derita  nelayan tidak bersipongang lagi dari tengah lautan membawa ke Kongres.Kemeranaan petani tidak lagi berdengung dari tengah estet dan ladang bertiup dibawa angin membawa ke mahligai.Nestapa anak-anak miskin yang kelaparan tidak lagi bergetar di gegendang telinga ketua kerajaan.Sengsara siswa tiada dalam kamus ketua kerajaan.Resah kelas menengah tidak dirai dan diketahui.Para aktor dan seniman dalam badan yang berjasa memainkan peran dengan begitu jaya.Sehingga Kabinet dan para menteri ikut terbuai di sebalik kemewahan.Suara bantahan dan melawan kian keras dan suara itu berpilin menderu dan menggamat.Namun, kerana pekak dan bisu, ketua kerajaan percaya semua terurus dengan licin.Semuanya, setiap satunya.Akan tetapi dek pekak dan bisu, ketua kerajaan juga tidak mengendus pangkal kerja bawah tanah menteri kanan.Sebagai orang yang bercita-cita menggantikan ketua kerajaan, menteri kanan tahu kelemahan penguasa di atasnya.Namun demikian, dia tidak mahu melakukan dengan cara murahan dan keji dan dia tidak perlu mendedahkan rahsia ketua kerajaan yang pekak dan bisu itu.Apa yang menteri kanan lakukan sungguh mudah, ketika pembentangan belanjawan republik, angka yang begitu menonjol disalurkan untuk badan berjasa – badan yang berfungsi untuk menyembunyikan rahsia ketua kerajaan – yang mana angka itu kelihatan bukan lagi satu metafora berkias.120 juta untuk sebuah badan yang berjasa? Apa jasanya? Apa yang dilakukan oleh badan itu selama ini?Di Kongres, sorak sorai kedengaran.Pembangkang mempertikaikan jumlah besar untuk satu badan yang tidak jelas tujuan dan matlamatnya.Badan berjasa? Berjasa bagaimana dan untuk apa? Oleh sebab tiada huraian yang terang, makin ramai mengandai-andai.Riuh rendah semakin tinggi riuhnya, cela marah makin memuncak.Mengapa satu peruntukan khas menggila dengan angka tidak munasabah diperuntukkan?Betapa ramai yang mengorek dan menggali apa yang badan berjasa lakukan.Mereka terkejut menemukan badan berjasa mendanai sekumpulan pelakon sandiwara, pengarang dongeng, mak andam dan pembikin filem yang bekerja mutlak untuk ketua kerajaan.Maka kemarahan makin menggema, pun ketua kerajaan tidak merasai.Dek pekak dan bisu, rasa cemas semakin berkesiuran dalam kalangan politikus dan rakyat.Jerit laung melata di segenap ceruk penjuru negeri; Pekak! Bisu! Pekak! Bisu!Teriak itu makin melengking dan merebak. Pekak! Bisu! Pekak! Bisu!Di sebalik tabir jendela pejabat, menteri kanan melihat gelombang besar sedang menuju mahligai ketua kerajaan yang tidak lagi mendengar.Menteri kanan tahu, kebencian rakyat itu juga akan dilampiaskan kepada golongan seniman dan budayawan.Mereka akan dituduh kumpulan yang mendapat manfaat.Setiap kali terdapat helah dan muslihat siasah, akan ada satu kelompok untuk dipersalahkan.Pekak! Bisu! Pekak! Bisu! Pekak! Bisu!Menteri kanan menebar senyum. Rekah bibir senyuman itu melebar.Pekak! Bisu!


Bekas PM Pakistan Imran Khan cedera akibat tembakan

Terdapat percubaan untuk membunuh bekas perdana menteri Pakistan Imran Khan pada Khamis ketika beliau mengetuai perarakan ke arah ibu kota Islamabad, menurut pemimpin partinya.
"Pengecut melakukan serangan untuk membunuh di Wazirabad (kawasan wilayah Punjab)," kata pemimpin kanan Pakistan Tehreek-e-Insaf (PTI) Farrukh Habib yang berkata Imran mengalami kecederaan.
Rakaman video menunjukkan Imran dibawa dari trak kontena khas yang dinaikinya ke sebuah kereta oleh pasukan keselamatannya.
Seorang lagi pemimpin parti berkata bekas perdana menteri itu terkena peluru di bahagian kakinya.
Rakan rapat Imran dan ahli Dewan Senat Faisal Javed Khan turut cedera dalam kejadian itu.
PTI memulakan "perarakan panjang" dari bandar Lahore pada 28 Oktober untuk menuntut pilihan raya umum diadakan lebih awal. Perarakan itu akan mencapai kemuncaknya di Islamabad pada 4 November namun konvoi terbabit bergerak perlahan susulan jumlah besar orang ramai yang menyertainya di sepanjang perjalanan.
Pemimpin PTI berkata mereka akan menangguhkan ketibaan di Islamabad untuk tempoh beberapa hari.


Laporan audit dedah maklumat mandatori tidak disimpan dengan lengkap dalam iJPN

Maklumat di Jabatan Pendaftaran Negara (JPN) yang diklasifikasikan sebagai mandatori tidak disimpan dengan lengkap dalam sistem utama iJPN, menurut Laporan Ketua Audit Negara (LKAN) 2019 Siri 2 yang dikeluarkan semalam.Menurut laporan itu, antara kesannya mengakibatkan sejumlah 580 atau 0.1% daripada 0.56 juta data kelahiran telah memperoleh taraf warganegara, namun tiada butiran terperinci mengenai kaedah pemerolehan taraf kewarganegaraan anak dalam sistem. Selain itu, sebanyak 59,946 atau 0.3% daripada 22.07 juta data kad pengenalan mempunyai perbezaan antara tarikh lahir dengan kombinasi enam digit dalam nombor kad pengenalan, menurut laporan itu.“Pemantauan dan penyelarasan data kewarganegaraan dalam Sistem iJPN dan Sistem ePP juga tidak memuaskan mengakibatkan kelulusan permohonan kewarganegaraan dalam Sistem iJPN tidak dapat disahkan dengan Sistem ePP.“Selain itu, ketiadaan prosedur operasi standard (SOP) dalam aspek semakan dan pengemaskinian data boleh menyebabkan maklumat yang dijana dalam Sistem iJPN menjadi tidak reliable dan tidak berintegriti serta boleh menimbulkan risiko kepada pangkalan data JPN,” menurut laporan itu. Laporan itu memaklumkan kelemahan Sistem iJPN membabitkan aspek perundangan serta peraturan mandatori dalam pemprosesan dokumen pengenalan diri yang tidak dikawal secara sistem, tiada integrasi antara modul dan submodul serta kawalan ID kurang memuaskan.Oleh itu, JPN disyorkan mengambil beberapa langkah penambahbaikan bagi mengatasi kelemahan berkenaan dan memastikan pengurusan pendaftaran serta pengeluaran dokumen pengenalan diri mencapai objektif ditetapkan. Laporan itu memaklumkan antaranya JPN perlu memastikan semua keperluan perundangan, peraturan dan SOP mandatori dalam proses pendaftaran dan pengeluaran dokumen pengenalan diri diwujud dan ditetapkan sebagai medan mandatori dalam Sistem iJPN.Menurut laporan itu, JPN turut disyorkan menaik taraf sistem JPN bagi mewujudkan infrastruktur yang menyokong persekitaran digital dalam aspek pendaftaran dan pengeluaran dokumen pengenalan diri serta penyimpanan data yang dipercayai, selamat dan berintegriti.Dalam pada itu, laporan itu menyatakan pengurusan dokumen pengenalan diri di JPN adalah memuaskan dengan pendaftaran dan pengeluaran dokumen pengenalan diri penduduk Malaysia diurus dengan memuaskan selaras akta dan peraturan semasa yang ditetapkan


‘Tiada kelayakan’, pendakwaan bantah peguam diraja UK wakili Najib dalam rayuan kes SRC

Peguam diraja (QC) dari United Kingdom Jonathan Laidlaw tidak menunjukkan sebarang kelayakan atau pengalaman istimewa berkenaan undang-undang negara ini selain tidak berkelayakan dalam Bahasa Malaysia.Perkara itu dinyatakan timbalan pendakwa raya Mohd Ashrof Adrin Kamarul menerusi afidavitnya yang difailkan hari ini bagi membantah permohonan Laidlaw untuk mewakili Najib Razak dalam rayuan akhirnya berhubung kes penyelewengan dana RM42 juta membabitkan SRC International Sdn Bhd.Ashrof mendakwa pemohon (Laidlaw) juga tidak memiliki pengetahuan lebih berbanding peguam tempatan untuk menghujahkan rayuan itu di Mahkamah Persekutuan.“Dakwaan bahawa tiada peguam tempatan dengan kelayakan istimewa atau pengalaman adalah penuh ironi apabila dibandingkan dengan pemohon untuk membela pertuduhan pecah amanah (CBT), pengubahan wang haram dan salah guna kedudukan yang dihadapi Najib, apabila pemohon sendiri tiada pengalaman untuk berhujah bagi pertuduhan itu di mahkamah Malaysia.“Adalah sukar untuk difahami bagaimana pemohon sebagai seorang yang asing kepada undang-undang tempatan boleh dikatakan lebih lengkap dan layak daripada peguam kanan, Muhammad Shafee Abdullah yang sering hadir di hadapan semua peringkat mahkamah Malaysia untuk menghujahkan kes-kes sama seperti pertuduhan,” kata Ashrof.Dalam rayuannya di Mahkamah Persekutuan, Najib memohon untuk membatalkan sabitan serta hukuman penjara 12 tahun dan denda RM210 juta atas satu pertuduhan salah guna kedudukan, tiga pertuduhan pecah amanah dan tiga pertuduhan pengubahan wang haram yang dikaitkan dengan dana SRC International.Dakwa Ashrof, Laidlaw juga tidak mempunyai kelayakan Bahasa Malaysia yang diperlukan di bawah subseksyen 11(2) Akta Profesion Undang-Undang (Akta 166) untuk berjaya dalam permohonan ad hoc di bawah Seksyen 18 akta sama.“Pemohon bukan seorang berkelayakan untuk diterima masuk sebagai peguam bela dan peguam cara ad hoc di bawah Akta 166. “Saya menyatakan sekiranya mahkamah mengabaikan kedudukan politik perayu (Najib) dalam rayuan ini, kes itu akan menjadi seperti mana-mana rayuan jenayah lain yang tidak layak diberi sebarang pertimbangan istimewa untuk menerima masuk peguam asing untuk menghujahkan rayuan yang bakal didengar di Mahkamah Persekutuan,” katanya.Menurut Ashrof adalah sukar untuk diterima bahawa daripada 21,625 peguam bela dan peguam cara di Malaysia, tidak ada seorang pun yang memiliki kelayakan istimewa atau pengalaman untuk mengendalikan rayuan itu, kecuali pemohon.“Fakta bahawa Shafee telah mengendalikan perbicaraan Najib di Mahkamah Rayuan adalah satu kenyataan yang jelas bahawa peguam kanan itu memiliki kelayakan istimewa dan pengalaman untuk mengendalikan rayuan berkaitan pertuduhan-pertuduhan berkenaan di Mahkamah Persekutuan. “Pertuduhan di Mahkamah Persekutuan juga bukan pertuduhan baru tetapi pertuduhan sama yang dikendalikan Shafee di Mahkamah Tinggi dan Mahkamah Rayuan. Oleh itu, permohonan ini adalah tanpa merit dan hendaklah ditolak secara terus,” katanya.Pada 25 Januari lepas, firma guaman Tetuan Shafee & Co telah menyerahkan surat kepada Sekretariat Ketua Hakim Negara Tun Tengku Maimun Tuan Mat mengenai hasrat Najib melantik QC untuk membantu beliau berhubung isu kompleks dan persoalan undang-undang dalam rayuan kes SRC di Mahkamah Persekutuan.Pada 29 April lepas, Mahkamah Persekutuan menetapkan 10 hari pada bulan Ogos untuk mendengar rayuan Najib terhadap sabitan dan hukuman penjara bagi kesalahan penyelewengan dana syarikat itu.Pada 8 Disember 2021, Mahkamah Rayuan mengekalkan sabitan dan hukuman penjara 12 tahun serta denda RM210 juta yang dijatuhkan ke atas Najib kerana menyeleweng RM42 juta dana SRC.Hakim Abdul Karim Abdul Jalil, yang bersidang bersama-sama Has Zanah Mehat dan Vazeer Alam Mydin Meera, menolak rayuan Najib terhadap keputusan Mahkamah Tinggi pada 28 Julai 2020.Mahkamah Persekutuan merupakan rayuan terakhir Najib terhadap sabitan dan hukumannya.


Tinjauan dapati sebahagian besar belia tidak peduli politik, ahli politik

Satu tinjauan mengenai belia Malaysia mendapati wujud sikap tidak peduli terhadap politik, sehingga melahirkan pertanyaan apakah langkah menurunkan had mengundi kepada usia 18 tahun akan benar-benar memberikan impak pada pilihan raya umum akan datang.Tinjauan Merdeka Center menunjukkan lebih dua pertiga belia Malaysia tidak berminat untuk terlibat dalam politik.Sementara baki 30% lagi yang berminat dengan politik pula terdiri daripada lelaki, kaum Melayu dan yang berpendapatan tinggi.Tinjauan tersebut melibatkan wawancara melalui telefon bersama 2,520 belia berusia 18 hingga 30 tahun dalam tempoh masa satu bulan antara 19 Februari hingga 20 Mac tahun ini, beberapa hari sebelum Suruhanjaya Pilihan Raya (SPR) mengumumkan Undi 18 hanya dapat dilaksanakan pada September 2022.Responden terdiri daripada kalangan latar belakang kaum yang mencerminkan demografi Malaysia, 71% daripadanya menyelesaikan pendidikan tinggi, sementara sekitar 40% bekerja di sektor swasta dan 28% masih belajar.Sikap tidak peduli belia terhadap politik itu turut dilihat ketara ketika kebanyakan (78%) berkata politik dan pentadbiran kerajaan adalah “rumit” dan “tidak dapat memahami apa yang sedang berlaku”.Sebanyak 66% menolak ahli politik dengan menyifatkan mereka “tidak peduli apa yang orang seperti saya fikirkan”.Merdeka Center turut mendapati daripada hasil tinjauannya rakyat Malaysia dalam kalangan belia terjejas secara langsung disebabkan pandemik Covid-19.Badan itu turut berkata, menurut responden walaupun “optimis dengan prospek masa depan dan dalam usaha bagi mencapai matlamat-matlamat mereka”, namun tidak menganggap isu-isu berhubung politik dan ahli politik sebagai penting.“Ini juga menunjukkan kesulitan yang akan dihadapi ahli politik dalam usaha mendekati dan meyakinkan kumpulan ini kerana mereka secara umum menolak ahli politik dan politik,” kata Merdeka Center.Majoriti belia (45.4%) berkata ekonomi akan menjadi cabaran terbesar yang perlu dihadapi negara ini, diikuti kebimbangan terhadap isu kesihatan ekoran pandemik Covid-19 (3.6%).Namun, hanya 2% berpendapat politik adalah masalah.Walaupun demikian, mereka terbahagi setara berhubung pandangan mengenai hala tuju negara, sebahagian 46% bersikap positif mengenai hala tuju negara ketika ini.Sementara 42% lagi berkata negara kini menuju ke arah hala tuju yang salah dengan memberikan alasan ketidakstabilan politik dan keadaan ekonomi yang melanda negara ketika ini.Walaupun sentimen terhadap politik didapati tidak memberangsangkan, sebahagian besar daripada yang diwawancara atau lebih dari 80% responden berkata mereka yakin dapat mencapai matlamat diimpikan dan yakin masih ada prospek masa depan.Sementara itu, sukan dan hiburan tetap menjadi minat utama belia (56%), terutama dalam bidang e-games (8%).Jumlah peratusan itu lebih tinggi daripada pendidikan (6%).


Kes harian lepasi 32,000 jangkitan, 46 lagi terkorban

32,070 kes baru Covid-19 direkodkan hari ini menjadikan jumlah keseluruhan sebanyak 3,337,227 kes.Sebanyak 23,332 pesakit turut dilaporkan sembuh, menjadikan jumlah keseluruhan kes sembuh sebanyak 3,018,172.Ketika ini, 286,521 kes aktif turut direkodkan, dengan 273,799 atau 95.6% daripadanya sedang menjalani kuarantin kendiri.Dalam pada itu, 4,356  (1.5%) kes kini berada di pusat kuarantin sementara 8,039 (2.8%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 327 kes dan 126 lagi memerlukan bantuan alat pernafasanKadar penggunaan kemudahan ICU di seluruh negara kini sebanyak 61.8% dengan kes Covid-19 merangkumi 38.9%.46 korban akibat wabak itu turut dilaporkan, termasuk 17 kes kematian sebelum tiba ke hospital.Ketika ini, kes keseluruhan kematian adalah sebanyak 32,534 orang.


Kes harian Covid-19 lepasi 7,500

Malaysia merekodkan kes baru sebanyak 7,509 menjadikan kes keseluruhan Covid-19 meningkat sebanyak 2,384,542 kes.9,531 pesakit juga direkodkan sembuh, menjadikan jumlah keseluruhan pesakit sembuh sebanyak 2,261,289.Dalam pada itu, kes yang memerlukan rawatan di unit rawatan rapi (ICU) adalah sebanyak 695 kes di mana 630 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 347 kes di mana 281 adalah kes Covid-19.Dari 7,509 kes harian yang dilaporkan pada hari ini, 116 kes (1.5%) adalah daripada Kategori Tiga, Empat, dan Lima, dan 7,393 kes (98.5%) lagi adalah terdiri daripada Kategori Satu dan Dua.


‘Mesyuarat tergempar' Umno disambut dingin, pemenjaraan Najib, kurangkan tekanan Ismail?

Perhimpunan ketua Umno bahagian pada Isnin hanya mengesahkan lagi kebimbangan kumpulan kluster mahkamah berhubung tahap sokongan yang mereka ada dalam parti itu.
Sumber Umno yang mengetahui berhubung mesyuarat yang diadakan secara tergesa-gesa itu, sehari sebelum Najib Razak dihantar ke penjara berkata, satu-satunya petanda yang ditunjukkan daripada mesyuarat itu adalah bekas perdana menteri dan presiden Ahmad Zahid Hamidi tidak mempunyai sokongan yang kukuh walaupun memainkan peranan membawa parti itu kembali berkuasa.
Pada Ahad malam, Setiausaha Agung Umno Ahmad Maslan, yang merupakan antara bekas pemimpin kerajaan yang berdepan pertuduhan di mahkamah, memberikan arahan kepada 191 ketua bahagian di seluruh negara untuk berkumpul di ibu pejabat parti itu di Kuala Lumpur.
“Mesej pada lewat malam itu memberitahu kami supaya hadir di Menara Dato’ Onn pada pukul 11 pagi bagi membincangkan perkara yang sangat penting yang boleh jejaskan masa depan Umno.
"Jadi, sudah tentulah sangat mustahak untuk kami semua berada di sana," kata seorang ketua bahagian dari Johor kepada MalaysiaNow.
Bagaimanapun, hanya 73, atau kurang dari 40% ketua bahagian hadir ke mesyuarat itu.
Difahamkan, kebanyakan ketua bahagian Johor, negeri di mana Umno kembali berkuasa baru-baru ini, turut menjauhkan diri daripada mesyuarat itu, di mana hanya 10 daripada keseluruhan 26 ketua bahagiannya hadir.
“Memang sudah diketahui bahawa langkah mengumpulkan ketua-ketua bahagian itu adalah untuk memberi tekanan kepada Perdana Menteri Ismail Sabri Yaakob supaya beliau mengadakan pilihan raya, di tengah-tengah kebimbangan Najib akan masuk penjara,” kata satu sumber mewakili ketua bahagian dari Perak .
Semalam, Mahkamah Persekutuan menyampaikan keputusan yang sudah dijangkakan ke atas Najib, di mana beliau diperintahkan menjalani hukuman penjara 12 tahun selepas gagal mengenepikan sabitan kes penyelewengan RM42 juta dana SRC International.
Keputusan itu dibuat selepas Ketua Hakim Negara Tengku Maimun Tuan Mat menolak penangguhan pendengaran bagi permohonan supaya beliau menarik diri, mendesak pasukan pembelaan Najib melengkapkan penghujahan mereka mengenai rayuan itu.
Salah seorang timbalan ketua bahagian turut mengesahkan ketika itu, pendengaran rayuan Najib di mahkamah adalah antara perkara yang dibincangkan.
“Antara yang diusulkan Ismail sebagai PM, sepatutnya boleh melakukan sesuatu bagi menyelamatkan seorang pemimpin Umno dari penjara. Kesimpulannya, idea itu ditolak.
“Cuma, isu yang lebih besar ialah sambutan dingin terhadap 'mesyuarat tergempar' oleh Umno pusat itu. Itu mungkin kebimbangan yang lebih besar daripada penolakan terhadap cadangan untuk campur tangan dalam proses mahkamah,” kata orang kuat Umno itu.
Sejak beberapa bulan lalu, wujud kebimbangan dalam kalangan pendukung Najib dalam Umno bahawa kuasa yang ada pada Ismail sebagai perdana menteri boleh menjejaskan momentum sokongan kepada bekas pemimpin itu, terutama dalam usahanya untuk kembali berpolitik dengan mengelak daripada hukuman penjara.
Mereka mengandaikan hanya kerajaan yang didominasi Umno sahaja yang dapat menyelamatkan Najib dan pemimpin parti lain yang sedang berdepan pertuduhan jenayah di mahkamah.
Selain turut yakin selepas menang dalam siri pilihan raya negeri sebelum ini, kumpulan itu memberi tekanan kepada Ismail supaya pilihan raya diadakan lebih awal, di mana kerajaan pimpinan Umno boleh ditubuhkan sekali gus dalam menguruskan kes berprofil tinggi.
Ismail yang memegang jawatan perdana menteri atas sokongan Perikatan Nasional, setakat ini dapat bertahan dengan tekanan supaya beliau membubarkan Parlimen sekali gus mengadakan pilihan raya.
Namun, buat masa ini, tekanan itu dapat dikendurkan.
“Hakikatnya kini pemimpin kluster mahkamah sudah berada dalam penjara, dan ia adalah isyarat dari Ismail bahawa beliau kini adalah orang yang berkuasa dalam Umno walaupun hanya seorang naib presiden,” kata seorang lagi pemimpin Umno Perak.
"Respons senyap daripada ketua bahagian pada Isnin menghantar mesej bahawa Ismail masih pegang kuasa, dan dalam tradisi Umno, orang yang ada kuasa adalah mereka yang ahli parti cenderung dengar kata mereka.”


Giliran Muda pula ditolak RoS

Permohonan Ikatan Demokratik Malaysia (Muda) untuk menubuhkan sebuah parti politik ditolak oleh Jabatan Pendaftaran Pertubuhan Malaysia (RoS) tanpa sebarang sebab, selepas empat bulan permohonan dihantar.Muda menjadi parti baru kedua dalam proses permohonan kelulusan daripada RoS yang ditolak selepas Pejuang yang diasaskan oleh Dr Mahathir Mohamad.Muda dalam satu kenyataan berkata, perkara tersebut diberitahu melalui satu e-mel yang diterima parti itu semalam.“Muda kecewa dengan penolakan RoS. Di pihak Muda, kami memberi kerjasama penuh dan telah mematuhi segala syarat untuk pendaftaran.“Oleh itu, tiada sebab kukuh untuk RoS menolak pendaftaran Muda,” kata kenyataan itu.Parti yang mempunyai 13 pengasas bersama itu termasuk Ahli Parlimen Muar Syed Saddiq Abdul Rahman dilaporkan mendaftar dengan RoS pada 17 September tahun lepas.Tambah kenyataan itu, kebebasan berpersatuan dan hak untuk mengambil bahagian dalam proses demokratik negara adalah hak asas setiap warganegara Malaysia yang termaktub dalam perlembagaan tetapi ia telah dinafikan pihak kerajaan.“Ini adalah usaha jahat kerajaan Perikatan Nasional untuk menghalang Muda, serta penyokongnya, daripada mengambil bahagian dalam pilihan raya akan datang,” katanya.


Hajiji kekal ketua menteri di Sabah, kata PM

Perdana Menteri Anwar Ibrahim memberi restu kepada Hajiji Noor untuk kekal sebagai ketua menteri Sabah.
Anwar berkata beliau juga mahu kerajaan Sabah kukuh di bawah kepimpinan Hajiji.
"Kita beri ruang kepada ketua menteri (Hajiji) berbincang dan mencari satu formula terbaik untuk kebaikan Sabah," katanya.
Beliau berkata demikian kepada pemberita selepas mengadakan pertemuan kira-kira 40 minit dengan Hajiji dan wakil rakyat blok kerajaan di kediaman rasmi Ketua Menteri di Sri Gaya di Kota Kinabalu, malam tadi.
Turut hadir Timbalan Perdana Menteri Ahmad Zahid Hamidi.
Anwar mengucapkan terima kasih kepada Hajiji dan wakil rakyat di Sabah yang hadir dalam pertemuan itu bagi mendengar pandangan demi kebaikan negeri.
Jumaat lepas, Pengerusi Barisan Nasional (BN) Sabah Bung Moktar Radin mengumumkan pendirian Umno dan BN Sabah menarik sokongan terhadap Hajiji susulan hilang kepercayaan terhadap kedudukan beliau sebagai ketua menteri selain perjanjian antara BN dan Perikatan Nasional telah dilanggar.
Dalam pada itu, Anwar berkata kerajaan Sabah mempunyai perkara penting iaitu pembentangan usul penyerahan kuasa kawal selia bekalan gas di Dewan Undangan Negeri Sabah dalam usaha mengembalikan hak negeri itu.
"Satu rang undang-undang penting (akan dibentangkan) untuk mengembalikan hak Sabah yang saya usulkan kepada Jemaah Menteri dan ini perubahan besar dan bagi saya (adalah) keutamaan," katanya.
Kerajaan Sabah akan membentangkan usul bagi menerima penyerahan kuasa kawal selia bekalan gas daripada Kerajaan Persekutuan pada Persidangan Khas Dewan Undangan Negeri yang dijadual berlangsung hari ini pada pukul 10 pagi.
Hajiji sebelum ini berkata perkara tersebut telah lama diperjuangkan pemimpin Sabah dan langkah itu dilihat signifikan dalam merealisasikan tuntuan negeri berdasarkan Perjanjian Malaysia 1963 (MA63).
Pada 21 Disember, Anwar mengumumkan kerajaan Persekutuan bersetuju memindahkan kuasa kawal selia bekalan gas di Sabah kepada kerajaan negeri dan perkara itu dipersetujui sebagai sebahagian daripada usaha kerajaan untuk menghormati MA63.


Jangan samakan badut dengan individu terpalit rasuah, jenayah

Perbuatan mengaitkan individu yang terpalit dengan isu rasuah atau sudah disabitkan bersalah dengan badut, disifatkan sebagai perbuatan yang menghina kerjaya tersebut, luah pengasas Awang The Clown, Mohd Fadly Abu Hasan.Fadly yang mula membangunkan perniagaan badut sejak 12 tahun lalu, mengakui tersinggung apabila orang ramai sering melukis gambar badut ke atas potret individu termasuk ahli politik yang berdepan tuduhan jenayah.Katanya, perbuatan itu seperti menjadikan badut sebagai simbol negatif dan terus menyebabkan kerjaya itu terus dipandang hina dalam kalangan masyarakat.“Jika nak kaitkan badut dengan sesuatu perkara yang kelakar atau mengarut saya masih boleh terima, tetapi jangan pula samakan kami dengan individu yang terpalit dengan isu rasuah atau jenayah,” katanya kepada MalaysiaNow.Semakan MalaysiaNow mendapati, figura badut sering dikaitkan dengan ahli politik dan pemimpin tanah air apabila gambar mereka disiarkan sebagai tanda kecaman oleh pengguna media sosial.Figura itu biasanya akan disamakan dengan pemimpin atau individu memegang jawatan penting ketika menyuarakan pandangan yang disifatkan sebagai mengarut oleh masyarakat.Perbuatan ini mula menarik perhatian ramai apabila pereka grafik dan aktivis, Fahmi Reza melukis gambar bekas perdana menteri, Najib Razak dan memuat naik lukisan tersebut di media sosial.Lukisan itu kemudiannya disebarkan secara meluas apabila orang ramai terus mempersoalkan pentadbiran pimpinan Najib ketika itu terutamanya apabila isu 1MDB menjadi semakin hangat dibincangkan sejak pendedahan akhbar berpangkalan Amerika Syarikat The Wall Street Journal.Pengasas Awang The Clown, Mohd Fadly Abu Hasan menyiapkan air minuman pesanan pelanggan.Perbuatan melukis gambar badut terhadap individu lain semakin meluas dilakukan, malah pemimpin Pakatan Harapan juga tidak terkecuali apabila mereka pula dikaitkan dengan figura tersebut selepas mengambil alih kerajaan pada 2018. Mengulas mengenai perbuatan ini, Fadly berpandangan bahawa ia hanya dilakukan individu yang tidak mengenali kerjaya badut.Malah, beliau menegaskan bahawa perniagaan badut merupakan kerjaya yang mulia kerana ia masih tergolong sebagai perniagaan yang halal yang bertujuan menceriakan orang ramai.“Janganlah samakan kami dengan mereka yang terpalit dengan isu rasuah atau jenayah kerana kami peroleh pendapatan dengan cara halal.“Kejayaan kami bergantung kepada kreativiti yang memerlukan kemahiran tertentu,” katanya.Tambah Fadly yang juga merupakan salah seorang ahli Persatuan Badut Malaysia, perkara ini bagaimanapun tidak pernah diluahkan oleh badut lain secara terbuka.Namum begitu, Fadly merasakan perbuatan menyamakan badut dengan figura “bermasalah” ini sebenarnya menambah “penghinaan” kepada kerjaya seorang badut yang sudah dipandang remeh oleh masyarakat.“Pandangan masyarakat yang selalu samakan sesuatu buruk, mengarut, bodoh dan tidak beretika dengan seorang badut adalah lazim.“Sehingga ke saat ini saya masih lagi belum puas untuk menukar cara fikiran masyarakat dengan tanggapan negatif terhadap perkataan badut,” katanya.


Calon pemilihan Umno usah terpengaruh kumpulan cuba gugat kerajaan, kata Zahid

Ahli Umno, termasuk calon yang bertanding dalam pemilihan parti, terutama bagi jawatan Ahli Majlis Tertinggi Umno diingatkan agar tidak terpengaruh dengan kumpulan yang mahu menggugat kerajaan semasa.
Presiden Umno Ahmad Zahid Hamidi berkata beliau juga tidak mahu ada dalam kalangan calon pada pemilihan parti itu yang bertindak mendukung parti lain dan mengetepikan perjuangan Umno.
Timbalan perdana menteri itu berkata beliau berharap mereka yang telah mencalonkan diri adalah terdiri daripada yang benar-benar komited untuk memperkasakan Umno di semua peringkat terutamanya di peringkat nasional.
Berucap pada sesi pengenalan calon bertanding pemilihan Umno di Kota Kinabalu semalam, beliau berkata calon juga diingatkan supaya patuh kepada peraturan pemilihan, kerana setakat ini didapati ada calon yang telah hilang kelayakan sebelum tiba hari pemilihan.
Menurutnya Jawatankuasa Pemilihan mempunyai hak untuk membatalkan kemenangan, dan ahli Umno diharap memahami peraturan yang telah ditetapkan.
Sementara itu ketika ditemui pemberita Zahid berkata, Setiausaha Agung Umno Ahmad Maslan sudah menerima surat daripada Kementerian Dalam Negeri (KDN) yang memberikan keabsahan kepada Perhimpunan Agung Umno 2022 yang membawa usul jawatan presiden dan timbalan presiden tidak dipertandingkan.
Beliau berkata ia adalah kerana Pengerusi Tetap Umno Badruddin Amiruddin telah mengikuti semua peraturan yang termaktub dalam peraturan mesyuarat perhimpunan itu dan usul juga mengikut perlembagaan parti.
"Tugas Jabatan Pendaftaran Pertubuhan Malaysia (RoS) adalah untuk menjaga kepentingan ahli mana-mana badan yang berdaftar dengan RoS, dan kepentingan ahli itu mengikut sebagai mana yang termaktub dalam perlembagaan.
“Maka dalam hal ini kuasa menteri adalah kuasa muktamad untuk menentukan keabsahan Perhimpunan Agung Umno 2022," katanya.
Semalam, Menteri Dalam Negeri Saifuddin Nasution Ismail dilaporkan berkata KDN memutuskan untuk memberi pengecualian daripada pematuhan Seksyen 13(1)(c)(iv) Akta Pertubuhan 1966 (Akta 832) kepada Umno berhubung keputusan usul tambahan tidak mempertandingkan jawatan presiden dan timbalan presiden pada pemilihan parti tahun ini.
Saifuddin Nasution berkata pihaknya telah merujuk kepada Perlembagaan dan Peraturan-Peraturan Persidangan Umno mengenai usul tambahan itu dan memberi pengecualian berdasarkan Seksyen 70 Akta 832.


Warga PKRC seluruh negara, PM berselawat bersama, doakan kesejahteraan negara

Muhyiddin Yassin hari ini menyertai program PKRC Berselawat Bersama Perdana Menteri dan Rakyat Malaysia yang diadakan secara maya bagi memohon kesejahteraan warga di pusat kuarantin dan rawatan Covid-19 (PKRC) serta seluruh rakyat yang kini berjuang melawan pandemik Covid-19.Bacaan selawat dipimpin oleh Imam Besar Masjid Putra Ikmal Zaidi Mohd Hashim bersama dua qari Ahmad Tarmizi Ali dan Amir Rahman Abbas di Kompleks Islam Putrajaya.Perdana Menteri yang mengikuti program itu di Jabatan Perdana Menteri turut disertai ketua-ketua jabatan dan agensi kerajaan serta rakyat Malaysia termasuk warga di PKRC seluruh negara secara maya yang disiarkan secara langsung menerusi beberapa stesen televisyen tempatan termasuk Radio Televisyen Malaysia (RTM) dan Bernama TV pada 8.30 pagi ini.Turut serta, Menteri di Jabatan Perdana Menteri (Hal Ehwal Agama) Zulkifli Mohamad Al-Bakri dan Ketua Setiausaha Negara Mohd Zuki Ali.Bacaan selawat itu kemudian diakhiri dengan doa keselamatan oleh Ikmal Zaidi yang antara lain memohon Allah SWT memberi perlindungan kepada rakyat Malaysia daripada segala penyakit berbahaya serta mendoakan kesejahteraan dan kestabilan negara.Muhyiddin dalam ucapannya sejurus majlis itu berharap rakyat dapat terus berjuang dan tidak berasa lemah semangat dalam menghadapi dugaan serta cabaran ketika ini.Menurutnya, perjuangan dalam melawan pandemik Covid-19 itu memerlukan kerjasama dan sokongan semua pihak dan beliau yakin negara akan keluar daripada wabak tersebut tidak lama lagi.“Pastinya doa kita ini akan meningkatkan lagi dan memperkuat semangat juang kita. Jangan kita rasa lemah semangat, jangan kita berasa mahu berundur atau tunduk kepada apa-apa cabaran berat yang sedang dihadapi oleh negara kita. Pastinya ini memerlukan kerjasama, sokongan dan bantuan sesama kita.“Perjuangan atau peperangan besar seperti ini tidak mungkin berjaya tanpa ada pengorbanan yang besar daripada kita semua. Pelan Pemulihan Negara yang telah pun saya bentangkan adalah harapan baharu yang ada, dan inilah yang akan kita usahakan dalam tempoh beberapa bulan akan datang,” katanya.Pada masa sama, perdana menteri turut menzahirkan rasa bangga terhadap kecekalan dan semangat juang yang tinggi rakyat Malaysia, khususnya petugas barisan hadapan, dalam menghadapi pandemik Covid-19.


Agong sambut baik matlamat jadikan Malaysia negara berpendapatan tinggi

Yang di-Pertuan Agong Sultan Abdullah Sultan Ahmad Shah menyambut baik matlamat untuk menjadikan Malaysia sebagai sebuah negara berpendapatan tinggi melalui usaha pemerkasaan peranan sektor swasta serta perusahaan mikro, kecil dan sederhana.
“Bagi menyokong usaha tersebut, penyediaan infrastruktur dan akses kepada perkhidmatan digital perlu terus dipertingkatkan selaras dengan Dasar Keusahawanan Nasional tahun 2030,” titah Al-Sultan Abdullah dalam Titah Diraja sempena Istiadat Pembukaan Penggal Kedua Parlimen ke-15 di Dewan Rakyat di Kuala Lumpur hari ini.
Sultan Abdullah bertitah kerajaan juga sentiasa prihatin akan nasib rakyat ekoran kesan kenaikan kadar inflasi global, kelemahan mata wang ringgit berbanding dolar Amerika Syarikat serta fasa pemulihan pasca pandemik Covid-19.
”Dalam hal ini, kerajaan akan terus mengambil langkah untuk meringankan beban kalangan penternak, petani dan pengeluar makanan susulan peningkatan kos pengeluaran yang berterusan agar kelangsungan pengeluaran makanan negara berada pada tahap optimum dan aspek keterjaminan makanan negara kekal pada tahap terbaik."
Sultan Abdullah turut bertitah mengingatkan agar ekosistem industri juga hendaklah sentiasa dikawal selia dan ditambah baik seiring dengan perkembangan semasa.
Selain itu, baginda bertitah bahawa pelan jalinan digital negara telah dibangunkan untuk mempercepat pembangunan infrastruktur digital negara supaya rakyat dapat menikmati peluang yang bakal diwujudkan oleh teknologi tersebut dan seterusnya menyokong agenda pembangunan ekonomi digital negara.
“Pada 2021, ekonomi digital telah menyumbang sebanyak 23.2 peratus kepada keluaran dalam negara kasar dan e-dagang merupakan sektor yang paling pesat berkembang,” titah Sultan Abdullah.


Pegawai cukai serbu pejabat BBC India selepas siar dokumentari kritik PM

Pegawai cukai India melakukan serbuan ke atas pejabat biro BBC di New Delhi dan Mumbai hari ini, dua sumber memberitahu Reuters, beberapa minggu selepas kerajaan menentang dokumentari penyiar rasmi United Kingdom itu yang mengkritik peranan Perdana Menteri Narendra Modi dalam rusuhan Gujerat pada 2002.
Dokumentari itu memberi tumpuan kepada kepimpinan ahli politik nasionalis Hindu itu sebagai ketua menteri di barat negara berkenaan sewaktu rusuhan berdarah antara kaum, di mana sekurang-kurangnya berpuluh-puluh orang Islam terbunuh.
Jabatan cukai mahupun BBC bagaimanapun tidak memberi ulasan lanjut mengenai perkara itu.
Salah satu sumber di pejabat BBC New Delhi berkata pegawai cukai sedang bercakap dengan pegawai akaun dan tiada sesiapa dibenarkan keluar.
Semasa serbuan sedang dijalankan, kru berita televisyen bersiap sedia di luar pejabat berhampiran Connaught Place, di tengah Delhi, untuk melaporkan perkembangan.
Bulan lalu, polis di Delhi menahan pelajar ketika mereka berkumpul untuk menonton dokumentari yang dianggap kerajaan sebagai propaganda.
Kementerian Luar India pada Januari lalu berkata dokumentari itu bertujuan untuk menolak "naratif yang tidak dikreditkan", berat sebelah, tidak mempunyai objektif dan menunjukkan "minda penjajah yang berterusan". BBC tetap dengan laporannya untuk dokumentari itu.
Modi memerintah Gujarat selama sedekad sebelum menjadi perdana menteri pada 2014.
Tuduhan bahawa beliau tidak melakukan apa-apa untuk menghentikan rusuhan menjejaskan kerjaya politiknya.
Modi sentiasa menafikan sebarang salah lakunya. Pada 2013, panel yang dilantik oleh Mahkamah Agung berkata tiada bukti yang mencukupi untuk mendakwanya.


Bagi nelayan di Tanjung Bidara, ketokohan individu atasi jenama parti

Di bawah sebuah pokok rendang di pantai Pengkalan Balak, lelaki berusia separuh abad itu duduk dengan khusyuk menyusun kailnya.Berlindung daripada terik matahari, dia melepaskan lelah setelah setengah hari berada di laut mencari ikan yang menjadi mata pencariannya sejak 30 tahun lepas.Namun hari itu hasil yang ditangkap Mohd Ali Abu Bakar tidak banyak.Hanya dua ekor dibawanya ke darat.Tangkapan nelayan di kawasan itu semakin hari semakin menyusut akibat hakisan pantai yang bertambah buruk di situ.Ali berkata, dia bekerja sebagai nelayan sepenuh masa dan mata pencariannya ibarat kais pagi makan pagi, kais petang makan petang.Dia harus turun ke laut setiap hari untuk menyara keluarganya dan keadaan itu mengakibatkan enjin botnya sering rosak.“Saya terpaksa pinjam enjin orang lain. Hendak keluarkan kos pembaikan sahaja beratus ringgit, saya sudah mohon bantuan kepada pihak yang terlibat namun tiada jawapan sehingga hari ini,” katanya ketika ditemui MalaysiaNow.Tangan Ali terus bekerja menguis tali kail dan menyusunnya.Sesekali dia mengelap peluh di dahi.Sesekali dia berkongsi gelak ketawa dengan dua orang rakan nelayan.Permohonan enjin itu bukan satu-satunya yang dibuat oleh Ali.Ali mengangkat enjin bot untuk disimpan didalam stor selepas pulang dari laut di Tanjung Bidara.Dia juga pernah memohon pihak berkuasa membina satu garaj supaya bot boleh disusun dengan kemas sebagai satu tarikan pelancongan, namun itu juga tidak diendahkan.Tangkapan yang berkurangan, selain fokus kebajikan nelayan di Pengkalan Balak yang terletak di kerusi Dewan Undangan Negeri (DUN) Tanjung Bidara itu antara isu yang akan menjadi penentu kemenangan calon pada Pilihan Raya Negeri (PRN) Melaka 20 November ini.Calon di Tanjung Bidara yang memasang impian untuk memenangi kerusi itu tidak boleh tidak harus mengambil kira kebajikan para nelayan di DUN itu.Calon Perikatan Nasional (PN), Mas Ermieyati Samsuddin akan berentap menentang calon Barisan Nasional (BN), Ab Rauf Yusoh dan Pakatan Harapan (PH), Zainal Hassan.Namun tumpuan diberikan kepada calon PN dan BN yang masing-masing disebut-sebut calon ketua menteri gabungan masing-masing sekiranya menang PRN Melaka.Nelayan di Pengkalan Balak tidak segan silu menceritakan pandangan mereka mengenai politik di kawasan itu.DUN Tanjung Bidara disifatkan kubu kuat BN namun persoalan timbul antara jenama parti dan ketokohan individu.Seorang nelayan menyusun pukat udang ke dalam botnya untuk persiapan ke laut di Tanjung Bidara.Prestasi calon main peranan pentingSeorang nelayan, Osman Ibrahim berkata, ahli Dewan Undangan Negeri (Adun) sebelum ini dari BN, Md Rawi Mahmud tidak terlalu mendengar keluhan rakyat apabila rungutan yang disuarakan ibarat mencurah air ke daun keladi.“Jika Adun terdahulu bertanding melawan Mas, dia akan kalah. Sekarang ini Rauf, mungkin 50-50.“Tapi kalau dia (Mas Ermiyati) jadi ketua menteri, Alhamdulillah,” katanya kepada MalaysiaNow.Osman juga mempunyai masalah apabila lesen nelayan yang dimohonnya sejak sekian lama masih belum diluluskan.Lelaki berusia 65 tahun itu memberitahu dia lebih selesa dengan calon PN yang juga ahli Parlimen Masjid Tanah.Osman menyifatkan Mas Ermieyati sebagai mudah didekati dan mesra rakyat.Osman Ibrahim, 65, meluahkan rasa berkaitan permintaan mereka kepada pemimpin terdahulu berkaitan keperluan kaum nelayan di Tanjung Bidara.Ali bersetuju dengan rakannya.Baginya, Mas Ermieyati menjalankan tugas sebagai ahli Parlimen Masjid Tanah dengan cemerlang.Mas Ermieyati juga kerap bertemu mereka di pantai itu.“Saya pernah mohon bantuan untuk seorang bekas nelayan yang menetap di Cheng. Saya mohon bantuan di pejabat beliau (Mas), sekejap sahaja sampai, tak perlu isi borang,” katanya.Tidak banyak komen yang didengari daripada mereka mengenai calon BN memandangkan beliau merupakan muka baru yang pertama kali bertanding dalam pilihan raya.Mengenai jenama parti BN atau Umno, mereka berkata faktor itu mungkin berpengaruh suatu ketika dahulu, namun kriteria yang diutamakan mereka ialah individu, bukan parti politik.Tidak banyak yang dipinta oleh nelayan melainkan sedikit perhatian dan komitmen wakil rakyat bagi membela nasib mereka


Kanak-kanak 3 tahun dijangkiti HFMD, bukan cacar monyet, kata Noor Hisham

Keputusan ujian Makmal Kesihatan Awam Kebangsaan (MKAK) mengesahkan seorang kanak-kanak berusia tiga tahun menghidap penyakit tangan, kaki dan mulut (HFMD) dan bukannya dijangkiti wabak cacar monyet atau monkeypox.Ketua Pengarah Kesihatan Dr Noor Hisham Abdullah berkata keputusan ujian ke atas kanak-kanak itu adalah positif virus Coxsackie A6 dan negatif cacar monyet serta lain-lain virus yang diuji. “Diagnosis awal kanak-kanak ini adalah HFMD. Kanak-kanak ini kemudiannya dipantau di Hospital Kuala Lumpur oleh pakar pediatrik. Dua sampel telah diambil yang mana MKAK telah membuat pengujian beberapa jenis virus termasuk untuk HFMD dan cacar monyet,” katanya dalam catatan di Facebook hari ini. Dr Noor Hisham berkata kanak-kanak itu telah dibawa ke Klinik Kesihatan Batu 14, Selangor untuk membuat pemeriksaan kerana mengalami gejala demam (13 Mei) dan ruam (16 Mei).Ruam itu menjadi blister (19 Mei) dan mula pecah (21 Mei), katanya. Sebelum ini, tular mesej di media sosial memaparkan gambar seorang kanak-kanak dengan dakwaan kononnya cacar monyet sudah mula berjangkit di Malaysia.


Sorry.


Jurugambar kumpul lebih 2,000 spesies flora dengan usaha sendiri

Sejak 13 tahun lalu, Suzairi Zakaria mengambil gambar Orang Asli dan landskap hutan di Terengganu dan Kelantan.Kerjaya sebagai jurugambar bebas membolehkan anak jati Terengganu itu menumpukan minatnya dalam usaha mendokumentasi masyarakat Orang Asli.Beberapa tahun sebelum itu, dia mendokumentasi landskap dan vegetasi kawasan tanah bencah (wetland) Setiu di Terengganu.Namun ketika dia ingin pergi ke kawasan itu semula untuk mengambil gambar, landskap Setiu Wetland berubah 180 darjah apabila ia diteroka untuk tujuan pertanian dan perumahan.Dari situ, Suzairi atau lebih dikenali dengan panggilan Dome mula terdetik untuk mengumpulkan khazanah alam yang dilihatnya.Suzairi bersama Orang Asli Bateq, beliau sering berkunjung ke penempatan Orang Asli bagi mendokumentasi kehidupan mereka.Sedikit demi sedikit, dia mengumpul pelbagai jenis flora yang diancam penerokaan.“Saya kumpul di kawasan berlaku pembalakan, terutamanya di Kenyir.“Masa awal-awal masuk hutan, ada kawan dari jabatan perhutanan negeri membawa saya mengumpul spesies orkid,” katanya kepada MalaysiaNow.Dome berkata ada spesies yang dikumpulnya merupakan status terancam, dan ada juga yang masih belum terancam.Namun baginya, spesies yang tidak terancam lama-kelamaan akan berdepan kepupusan sekiranya tiada tindakan dilakukan.Minatnya mengumpul spesies flora itu membawa kepada penemuan spesies baru antara tahun 2015 hingga 2020.Suzairi Zakaria menyelenggarakan tumbuh-tumbuhan hutan di kediamannya. Kini, lebih kurang 2,500 spesies flora hutan dipulihara olehnya.Tumbuhan itu termasuk orkid, periuk kera dan flora seakan kulat.Satu daripada spesies orkid itu, Dendrobium mizanii diberikan nama sempena Sultan Terengganu, Sultan Mizan Zainal Abidin.Ia merupakan orkid bewarna kuning yang ditemui Dome di kawasan pergunungan.Mengikut piawaian antarabangsa, semua spesies di dunia dinamakan dalam ejaan bahasa Latin.Terdapat juga spesies yang dinamakan sempena nama timangannya.Nepenthes domei merupakan satu spesies periuk kera yang diletakkan namanya, manakala Thismia domei merupakan tumbuhan seakan kulat dalam keluarga Thismiacae.Satu spesies orkid di Guatemala di Amerika Tengah turut dinamakan bersempena namanya apabila penyelidik di negara itu mengikuti perkembangan Dome menerusi laman sosialnya.Suzairi sering meredah hutan untuk meninjau kawasan-kawasan tumbuhan yang terancam akibat aktiviti pembalakan.Ia merupakan penghargaan besar daripada komuniti botani antarabangsa terhadap usaha Dome.Dia turut memberikan nama satu spesies Thismiaci bersempena ibunya, Thismia setimeriamae.“Saya bekerjasama dengan institut seperti Institut Penyelidikan Hutan Malaysia (FRIM) dan Universiti Putra Malaysia (UPM) untuk mengkaji dan mendaftar spesies baru.“Kemudian ada beberapa penyelidik luar negara akan mengesahkan penemuan baru itu,” katanya.Spesimen spesies baru yang ditemuinya akan dihantar ke herbarium pusat-pusat penyelidikan UPM, FRIM dan Mardi untuk direkodkan.Menceritakan pengalaman mencari flora, katanya dia kerap bertemu dengan gajah, selain pernah menjumpai tapak kaki harimau.Suzairi memerhatikan spesies tumbuhan liar yang dikumpul dari hutan dan ditanam di rumahnya untuk pemuliharaan.Dome tidak menerima dana mana-mana pihak.Berkat usahanya sendiri, Dome mengumpul lebih 2,000 spesies flora di perkarangan rumah sendiri, dengan 200 daripadanya spesies orkid.Rumahnya ditransformasi menjadi tapak konservasi “in-situ”.“Saya guna wang sendiri, beribu juga habis untuk menyediakan kerangka besi, pasu dan baja organik.“Tahun ini agak perlahan sedikit (usaha konservasi) kerana tiada dana,” katanya.Dome memberitahu, cabaran yang paling besar ialah menjaga tumbuhan liar itu di rumahnya.Suhu yang berbeza dengan keadaan di hutan menuntut penjagaan lebih rapi.“Periuk kera di pergunungan boleh membesar sehingga sebesar botol mineral 1.5 liter, namun di rumah, saiznya menjadi kecil,” katanya.Mengenai rancangan masa depannya, Dome mahu menyerahkan koleksi tumbuhannya kepada pusat konservasi flora akan tetapi tiada pusat sebegitu tersedia di Malaysia.


Laluan Malaysia menuju sasaran sifar bersih

Laporan Panel Perubahan Iklim Antara-Kerajaan (IPCC) pada 2018 menyatakan bahawa manusia sejagat akan mengalami kesan perubahan iklim yang mudarat jika suhu bumi melebihi 1.5 darjah celsius (°C) dari tahap pra-industri. Bagi mengelak situasi ini, kenaikan suhu global dunia harus diperlambatkan.Salah satu cara ini boleh dilakukan adalah dengan menurunkan pelepasan karbon dunia sebanyak 45% daripada tahap tahun 2010. Lebih-lebih lagi, laporan IPCC tahun ini menekankan keperluan langkah segera dan berskala besar untuk mengurangkan pelepasan karbon. Jika kita gagal mengambil tindakan sekarang, ia mungkin berada di luar jangkauan kita untuk mengehadkan pemanasan global pada 1.5C.Tidak dapat dinafikan bahawa peralihan iklim (climate transition) adalah sesuatu yang imperatif untuk iklim dunia dan ekonomi. Sebagai contoh, pihak seperti institusi perbankan, insuran dan pelaburan, serta syarikat dan juga pengguna, telah pun mula mengguna pakai elemen alam sekitar, sosial dan tadbir urus (ESG) dalam membuat keputusan.Peningkatan dalam penggunaan ESG akan membawa implikasi yang meluas, seperti peralihan iklim dan penerapan ekonomi hijau. Oleh itu, negara, sektor dan syarikat haruslah segara menyesuaikan diri dengan konsep ESG dan perubahan iklim untuk menjamin kelangsungan mereka. Sekiranya dunia terus beroperasi seperti biasa, kerugian kumulatif dari tahun 2011 sehingga 2050 akan mencecah AS$10 trilion dan ini sangat membimbangkan.Namun demikian, terdapat perkembangan positif dari negara-negara yang menyumbang kepada lebih daripada 90% Keluaran Dalam Negeri Kasar (KDNK) global. Didorong oleh keadaan perubahan iklim dan sosioekonomi dunia, negara-negara seperti China, Singapura, Amerika Syarikat dan Eropah telah pun menetapkan sasaran sifar bersih mereka tersendiri. Malaysia, sebagai satu negara perdagangan utama, akan terkesan jika tidak mengambil langkah yang sama. Tambahan lagi, negara-negara ini adalah rakan dagangan utama Malaysia.Di samping itu, cukai sempadan karbon yang akan diperkenalkan di Eropah pasti akan diterima pakai oleh negara-negara lain. Jika Malaysia tidak mengambil langkah yang mencukupi untuk mengurangkan pelepasan karbon, cukai ini akan menjejaskan daya saing produk Malaysia. Lebih-lebih lagi, 20-30% daripada ekonomi Malaysia pada masa ini tertumpu kepada sektor yang menghadapi risiko besar peralihan iklim.Untuk makluman, inventori pelepasan gas rumah hijau (GHG) dari Malaysia pada tahun 2016 merekodkan jumlah pelepasan GHG sebanyak 334 MTCO2e (Ton Metrik bersamaan karbon dioksida). Daripada jumlah ini, 75% dihasilkan oleh sektor tenaga dan pengangkutan. Selebihnya pula dihasilkan oleh proses pertanian, pembuangan sisa, perindustrian dan perubahan penggunaan tanah.Walau bagaimanapun, lebih daripada 75% pelepasan GHG ini diserap oleh hutan-hutan di Malaysia, yang merangkumi 50% daripada jumlah keluasan tanah negara. Ini memberi Malaysia kelebihan semula jadi yang unik, dan meletakkan negara kita dalam posisi yang baik untuk mencapai sasaran Sifar Bersih. Perlu dinyatakan bahawa sehingga tahun 2004, Malaysia sebenarnya menyerap lebih banyak karbon daripada yang dilepaskan.Disebabkan kadar pelepasan karbon yang tinggi dari sektor tenaga dan pengangkutan, Malaysia perlu mengambil tindakan ke arah penyingkiran karbon atau penyahkarbonan. Ini melibatkan tindakan seperti menghentikan penjanaan tenaga elektrik daripada arang batu menjelang 2050, dan menggunakan tenaga boleh diperbaharui. Kita juga perlu meningkatkan penggunaan pengangkutan awam berbanding pengangkutan persendirian.Negara kita mempunyai kelebihan semula jadi dan berpotensi memanfaatkan pelbagai teknologi penyahkarbonan. Selain itu, kita juga memiliki pelbagai sumber tenaga boleh diperbaharui seperti suria, bioenergi dan kuasa hidro lestari. Penghasilan tenaga elektrik tanpa karbon dan pengangkutan rendah karbon membawa kebaikan kepada sektor perindustrian kita. Seperkara lagi, penggunaan sumber tenaga tanpa karbon oleh kluster industri elektrik dan elektronik serta kluster automotif, akan meletakkan Malaysia dalam posisi kukuh untuk meningkatkan nilai tempatan dari segi sektor perindustrian dan perkhidmatan lain.WWF-Malaysia dan Boston Consulting Group (BCG) telah bekerjasama untuk menghasilkan laporan yang menilai beberapa laluan ke arah sasaran sifar bersih 2050. Dari sudut teknikal, sasaran ini boleh dicapai dengan teknologi yang diterima pakai di peringkat antarabangsa, namun bersesuaian dengan konteks khusus di Malaysia. Dari sudut sosio ekonomi pula, laluan Sifar Bersih mampu mencipta sebanyak 200,000 hingga 300,000 pekerjaan baru dan menyumbang secara akumulatif RM50-60 bilion kepada KDNK tahunan. Pada masa yang sama, kos purata pelaburan yang diperlukan adalah kurang daripada 1% KDNK Malaysia bagi tempoh 30 tahun.Tindakan segera terhadap penyesuaian dan ketahanan iklim sangat diperlukan bagi melindungi kehidupan, ekonomi dan mata pencarian pendapatan daripada terjejas akibat perubahan iklim. Lanjutan daripada itu, ia juga akan melengkapkan usaha mitigasi negara menuju sifar bersih 2050. Masa untuk bertindak semakin suntuk. Tiba masanya untuk kita lakukan sesuatu.Henry Chan adalah pengarah konservasi WWF-Malaysia.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Khairy sedia bertanding di mana-mana kerusi pada PRU15

Menteri Kesihatan Khairy Jamaluddin masih tidak mengetahui di mana beliau akan bertanding pada Pilihan Raya Umum Ke-15 (PRU15) dan akan menerima mana-mana kerusi yang diputuskan pucuk pimpinan parti untuknya.
"Tak tahulah (kerusi Parlimen mana). Biarlah diumumkan pucuk pimpinan parti. Saya terima mana-mana kawasan yang diberi kepada saya," katanya dalam sidang media hari ini.
Penyandang kerusi Parlimen Rembau selama tiga penggal itu memberi laluan kepada Timbalan Presiden Umno Mohamad Hasan untuk bertanding di kawasan tersebut.
Menurut spekulasi Khairy tiada dalam senarai calon Barisan Nasional (BN) bagi Negeri Sembilan dan beliau dikatakan hampir pasti bertanding di Sungai Buloh, Selangor.
Sementara itu, Khairy berkata calon yang didapati positif Covid-19 perlu menjalani tempoh isolasi seperti yang ditetapkan Kementerian Kesihatan (KKM) dan disaran menggunakan media sosial untuk berkempen.
Beliau juga menasihatkan calon dan parti yang bertanding dalam PRU15 untuk sentiasa menunjukkan teladan yang baik kepada rakyat.
"Kalau calon nak pergi lawatan rumah ke rumah, nak jumpa pesakit terlantar di rumah, tunjuklah teladan yang baik dengan memakai pelitup muka.
"Kalau kita adakan ceramah di dalam satu dewan dan dewan dah penuh, parti politik dan penganjur digalakkan untuk membuat pengumuman kepada mereka yang hadir supaya digalakkan pakai pelitup muka," katanya.
Suruhanjaya Pilihan Raya (SPR) menetapkan hari pengundian bagi PRU15 pada 19 November, penamaan calon (5 November) dan pengundian awal pada 15 November.


Jangan beri alasan remeh mohon rentas negeri, kata polis

Orang ramai yang ingin membuat permohonan rentas negeri diingatkan supaya tidak memberi alasan remeh dan hanya melakukannya jika ada keperluan mendesak.Ketua Polis Daerah Gombak ACP Arifai Tarawe berkata dalam tempoh empat hari pelaksanaan Perintah Kawalan Pergerakan Bersyarat (PKPB) bermula 14 Oktober, sebanyak 1,587 permohonan rentas negeri diterima dan daripada jumlah itu, 1,555 permohonan diluluskan manakala bakinya ditolak.“Kebanyakan permohonan merentas negeri untuk tujuan perubatan, kematian, urusan kecemasan dan keperluan lain yang kita rasa perlu dibenarkan.“Bagi permohonan yang ditolak kerana mereka mengemukakan alasan remeh seperti ingin bercuti atau melancong di negeri lain, menghadiri kenduri kahwin selain menggunakan alasan mahu menghantar anak pulang ke kampung tanpa tujuan atau bukan kecemasan,” katanya.Beliau ditemui pemberita selepas operasi khas pematuhan PKPB di kawasan Selayang Baru dan Sri Gombak, dengan tujuh individu dikompaun serta dua warga asing ditahan dekat sini, tengah malam tadi.Arifai, bagaimanapun berkata pihaknya akan mempertimbangkan permohonan rentas negeri yang membabitkan ahli keluarga yang sakit tenat dan alasan lain yang dianggap munasabah.Khamis lepas, Menteri Kanan (Kluster Keselamatan) Ismail Sabri Yaakob berkata borang permohonan permit pergerakan di Selangor, Kuala Lumpur dan Putrajaya yang dilaksanakan PKPB boleh diperoleh di balai polis atau dimuat turun melalui Facebook Polis Diraja Malaysia (PDRM).Borang yang lengkap diisi perlu diserahkan kepada balai polis berdekatan bagi mendapatkan tanda tangan ketua balai dan dicap bagi kegunaan sewaktu melalui sekatan jalan raya.Arifai, bagaimanapun berkata pihaknya akan mempertimbangkan permohonan rentas negeri yang membabitkan ahli keluarga yang sakit tenat dan alasan lain yang dianggap munasabah.Pada 12 Oktober, Ismail mengumumkan pelaksanaan PKPB di Selangor, Kuala Lumpur dan Putrajaya bermula 14 hingga 27 Oktober, selepas mendapat nasihat Kementerian Kesihatan dan mengambil kira peningkatan kes dan penularan COVID-19 seperti di Klang, Daerah Petaling serta Gombak.


Umno kemuka maklumat diperlukan kepada RoS, kata Zahid

Umno mengemukakan semua maklumat yang diperlukan Jabatan Pendaftaran Pertubuhan (RoS) berhubung usul tambahan yang diluluskan pada Perhimpunan Agung Umno 2022 untuk jawatan presiden dan timbalan presiden tidak dipertandingkan pada pemilihan parti akan datang.
Presiden Umno Ahmad Zahid Hamidi yang juga timbalan perdana menteri berkata segala penjelasan serta maklumat yang diperlukan diserahkan oleh Setiausaha Agung Umno Ahmad Maslan kepada jabatan itu.
“Kami diberi masa 60 hari untuk memberikan penjelasan terperinci. Saya percaya setiausaha agung kami telah memenuhi semua permintaan RoS dan memberikan semua maklumat yang diperlukan,” katanya pada sidang media selepas majlis perhimpunan bulanan Kementerian Kemajuan Desa dan Wilayah (KKDW) di Putrajaya hari ini.
Zahid yang juga Menteri Kemajuan Desa dan Wilayah berkata demikian ketika diminta mengulas perkembangan aduan dua ahli Umno pada 20 Januari lepas kepada RoS agar semakan dibuat terhadap usul tambahan yang diluluskan semasa Perhimpunan Agung Umno 2022.
Aduan berhubung dua jawatan yang tidak dipertandingkan itu dikemukakan oleh ahli Umno Kuala Nerus, Muhammad Aizat Fikri Mohd Nasir dan ahli Umno Seremban, Muhammad Fiqri Firdaus Muhammad Rom, yang berharap RoS dapat menentukan sekiranya terdapat pertikaian terhadap usul tambahan yang dibawa pada PAU 2022.
Majoriti perwakilan yang hadir pada perhimpunan agung parti itu menyatakan sokongan terhadap usul tambahan dicadangkan wakil Umno Negeri Sembilan, Mohd Shukri Shamsudin agar jawatan presiden dan timbalan presiden tidak dipertandingkan dalam pemilihan Umno akan datang.
Zahid berkata perjalanan perhimpunan agung parti itu mengikut peraturan dan perlembagaan parti.
“Pada hemat saya adalah adil RoS dengar penjelasan dan aduan kedua-dua belah pihak bagi wujudkan suasana harmoni di kalangan ahli dan kepimpinan agar tidak timbul taksiran atau interpretasi pelbagai,” katanya.
Ditanya sama ada Umno menerima surat rayuan daripada ahli Parlimen Sembrong Hishammuddin Hussein dan bekas ahli Dewan Undangan Negeri (Adun) Tiram Maulizan Bujang yang digantung keahliannya, Zahid berkata beliau belum lagi menerimanya.
“Saya tidak menerima (apa-apa) surat rayuan (daripada mereka)... (jika mereka memberi surat itu) saya akan terima dan serahkan kepada lembaga disiplin untuk mengkajinya,” katanya.
Keahlian Hishammuddin dan Maulizan dalam parti digantung selama enam tahun.


Bekalan kokain global cecah paras tertinggi, kata agensi dadah PBB

Penanaman pokok koka mencecah rekod tertinggi dengan melonjak 35% dari 2020 hingga 2021, menurut laporan PBB pada Khamis, di tengah-tengah hab pemerdagangan kokain baharu muncul di tenggara Eropah dan Afrika.
Bolivia, Colombia dan Peru – yang mendominasi pengeluaran daun koka – semuanya menanam di kawasan seluas lebih 300,000 hektar pada 2021, kata Pejabat Pertubuhan Bangsa-Bangsa Bersatu (PBB) mengenai Dadah dan Jenayah (UNODC) yang berpangkalan di Vienna.
Setelah dituai, pes – diperoleh dengan mencampurkan daun cincang dengan kapur, simen, petrol, dan ammonium sulfat – biasanya dibawa ke tempat lain untuk dijadikan kokain.
Pengeluaran kokain global mencapai anggaran 2,000 tan pada 2020, meneruskan "peningkatan dramatik" dalam pengeluaran yang bermula pada 2014, ketika jumlahnya kurang daripada separuh paras hari ini, kata laporan itu.
Gangguan sementara pasaran dadah di seluruh dunia yang disebabkan pandemik Covid-19 justeru mempunyai "sedikit kesan" pada trend jangka panjang, dengan bekalan kokain global melonjak ke paras tertinggi disokong oleh permintaan yang semakin meningkat, tambahnya.
Walaupun bilangan pengguna yang semakin meningkat disebabkan oleh pertumbuhan populasi, laporan itu berkata ia juga menunjukkan "peningkatan kelaziman penggunaan kokain".
Permintaan untuk ubat itu, yang dijual pada harga kira-kira €70 (RM335) setiap gram, kekal tertumpu di kalangan penduduk kaya di Amerika Syarikat dan sebahagian Eropah.
"Lonjakan dalam bekalan kokain global sepatutnya meletakkan kita semua dalam keadaan berjaga-jaga," kata pengarah eksekutif UNODC Ghada Waly dalam memberi reaksi kepada penemuan laporan itu.
Terutamanya Afrika Tengah dan Barat semakin digunakan sebagai zon transit utama untuk pemerdagangan kokain.
Malah, pelabuhan North Sea seperti Rotterdam dan Hamburg "mengatasi pintu masuk lazim di Sepanyol dan Portugal untuk kokain" yang tiba di Eropah Barat.
Laporan itu juga menyatakan bahawa perang Rusia di Ukraine memberi kesan kepada laluan pemerdagangan dadah.
"Kemungkinan... kumpulan penjenayah asing" yang sebelum ini menggunakan pelabuhan Ukraine untuk mengelakkan kawalan di Eropah Barat sedang mengalihkan "aktiviti mereka ke pelabuhan Laut Hitam lain di Romania atau Bulgaria," kata UNODC.